O dahini öz kəşfi öldürdü-ARAŞDIRMA\nPolyak əsilli Mariya Sklodovskaya Küri 1867-ci il il noyabr ayının 7-də Varşava şəhərində doğulub. O, beş uşaqlı ailənin kiçik qızı idi. Atası gimnaziyada fizika müəllimi, anası isə məktəb müdiri olub. Mariya hələ uşaq yaşlarından başqalarından fərqlənən güclü zehni ilə diqqəti cəlb edirdi. Fizika müəllimi olan atası Polşanı işğal edən Çar Rusiyasının məmurları tərəfindən işdən uzaqlaşdırılıb. Buna səbəb onun Polşanın milli dəyərlərinə hədsiz bağlılığı və fikirlərini uyğun olmayan məkanlarda dilə gətirməsi idi. Kürinin anası da uşaqlarına baxa bilmək üçün vəzifəsindən imtina etmək məcburiyyətində qalır.\nBir müddət sonra isə ailə gözlənilməz faciə yaşayır. Kürinin səkkiz yaşı olanda onun anası vərəm xəstəliyindən vəfat edir. Atası Kürinin dərslərini yaxşı oxuması üçün ona hər zaman diqqət yetirib, dəstək olur. Orta məktəbi əla qiymətlərlə bitirməsinə baxmayaraq Mariya universitetə tez bir zamanda daxil ola bilmir. Çar Rusiyasının əsarətində olan Polşada həmin dönəmlərdə qadınların təhsil alması xoş qarşılanmırdı.\nElmə həvəsi olan Mariya gənc yaşlarından dayısı oğlunun kimya laboratoriyasında laborant kimi çalışmağa başlayır.\nRus kimyaçısı, elementlərin dövri sisteminin yaradıcısı Dmitri Mendeleyev onun atasının dostu idi. Günlərin birində laboratoriyada Mariyanı iş başında müşahidə edən Mendeleyev ona xeyir-dua verir. Bildirir ki, kimya sahəsində işlərini davam etdirsə, parlaq gələcəyi olacaq.\nMariya fərdi dərslər keçərək ailə büdcəsinə köməklik edir, milliyyətçi gənclərin yaratdığı “Azad Universitet”də qadın işçilərə kitablar oxuyurdu.\nOn səkkiz yaşı olanda varlı ailələrin evində müəllimlik edir, məvacibini Parisdə Sorbonna Universitetində həkimliyi oxuyan bacısına yollayırdı.\nPolşadan gediş və Pyer Küri ilə tanışlıq\nBir müddət sonra Mariya siyasi aktivliyinə görə Polşadan ayrılmaq qərarına gəlir. Lakin, Rusiyanın işğalı altında olan Polşadan uzaqlaşmaq o qədər də asan deyildi. Nəhayət, o, buna nail olur.\n1891-ci ilin payızında Mariya Paris qatarına əyləşərək Polşadan ayrılır.\nTezliklə Sorbonna Universitetinə qəbul olunur. Pol Appelin, Qabriel Lipmannın, Edmond Botinin dərslərinə qatılır, eyni zamanda məşhur fiziklərlə tanış olur.\nGənc qız tələbə məhəlləsində kirayələdiyi evin çardağında çox yoxsul həyat tərzi keçirir. O, təhsilini davam etdirə bilmək üçün laboratoriyadakı ocaqlara nəzarət edir, təcrübə şüşələrini yuyub təmizləyir. İki il çox çətin şərtlər altında oxuyan Mariya həftələrlə pendir-çörəklə yaşamaq məcburiyyətində qalır.\n1894-cü ildə başqa elm adamı Pyer Küri ilə tanış olur. Onların tanışlığı qısa müddətdən sonra dostluğa və sevgiyə çevrilir. 1895-ci ildə Pyerlə Mariya ailə həyatı qururlar.\nAilənin ilk qız övladı İren 1897-ci ilin sentyabr ayında anadan olur. Üç ay sonra Mariya poladın maqnetizmi sahəsində işlərini başa çatdırıb, 1898-ci ildə şüa buraxan maddələr üzərində təcrübələrə başlayır. 1898-ci il aprelin 12-də Mariya Skladovskaya Küri uran-oksid mineralında yüksək radioaktivliyə malik yeni kimyəvi elementin olmasını xəbər verir.\nArvadının uğurlarına sevinən Pyer onu çox həvəslə izləyir. Tədqiqatın gedişinə mane olmadan öz məsləhət və qeydləri ilə daim Mariyaya kömək edir. İlk təcrübələrin uğurlu gedişindən ruhlanan Pyer özünün kristallar üzərində davam etdirdiyi işləri yarımçıq qoyaraq yeni elementin kəşfində ona köməklik edir. 1898-ci ilin iyulunda onlar poloniumun kəşfi barədə açıqlama verirlər. Tədqiqatların aparılması üçün böyük miqdarda filiz xammalı lazım olur. Sonrakı illər ərzində Kürilər zərərli şəraitdə işləməli olurlar. Çox çətin şərtlər altında işləsələr də məvacibləri dolanışığa çatmır. Tədqiqatlar və balaca qızına baxmaq Mariyanın vaxtını çox alırdı. Ailəyə maddi qatqısı olsun deyə Mariya bir müddət fizika fənnindən dərs deyir. Onun azyaşlı qızına isə Mariyanın qayınatası baxmalı olur.\n1902-ci ildə Kürilər bir neçə ton uran qətranından 0,1 qram radium-xlorid əldə etdiklərini xəbər verirlər. Poloniumu əldə etmək onlara hələlik müyəssər olmadı, çünki aydınlaşdı ki, polonium radiumun parçalanma məhsuludur. Əldə olunmuş birləşmələri təhlil edən Mariya müəyyən etmişdi ki, radiumun atom kütləsi 225-dir. Radium duzu mavi işıq və istilik saçırdı. Bu fantastik maddə bütün dünyanın diqqətini cəlb edir.\nMariya doktorluq dissertasiyası üzərində işlərini başa çatdırıb "radioaktiv maddələrin təhqiqatı" adlı elmi iş 1903-cü ilin sentyabrında Sorbonna Universitetinə təqdim edir. Həmin doktorluq dissertasiyası elmə verilmiş ən böyük töhfələrdən biri olur. Və Mariya Fransada elm sahəsində doktor adını qazanan birinci qadın olur.\nGözlənilməz ailə faciəsi...\n1903-cü ilin dekabrında İsveç Kral Akademiyası fizika sahəsində Anri Bekkerel, Pyer və Mariya Skladovskaya Kürilərə Nobel mükafatı təqdim etdi. 1904-cü ildə Küri ikinci qız övladı Evaya sahib olur.\n1906-cı ildə Mariya Kürinin həyatında gözlənilməz faciə baş verir. Aprelin 19-da möhkəm yağış yağır. Pyer Küri mühazirədən çıxıb evə gələrkən yolda ayağı sürüşür və at arabasının altına düşür. Atın boynundan sarılıb xilas olmağa cəhd göstərsə də alınmır. Altı tonluq arabanın altında qalan qırx beş yaşlı fizik canını tapşırır.\nMariya bu faciəyə mətanətlə dözməyə çalışır. Dərdini unutmaq üçün bütün günü təcrübə otağından çıxmır. Bir ay sonra o, Sorbonna Universitetində ərinin yerinə işləməyə başlayır. Və həmin universitetdə mühazirə deyən ilk qadın müəllimə olur.\nMariya Küri metal radiumun əldə olunmasına nail olur. 1910-cu ildə Debirn ilə birlikdə radiumu kəşf edərək on iki illik elmi tədqiqatlarını başa çatdırır. 1910-cu ildə bir çox alimlərin təkidi ilə Mariyanın namizədliyi ən nüfuzlu elmi cəmiyyət olan Fransa Elmlər Akademiyasının üzvlüyünə irəli sürülür. Onun əri ölümünə bir il qalmış akademiyanın üzvü seçilmişdi. Fransa Elmlər Akademiyasının bütün tarixi ərzində heç bir qadın bu qurumun üzvü olmamışdı. Buna görə də Mariya Kürinin namizədliyinin irəli sürülməsi bu qərarın tərəfdarları və əleyhdarları arasında qızğın mübahisələrə səbəb olur. Bir neçə aylıq müzakirələrdən sonra 1911-ci ilin yanvarında Kürinin namizədliyi rədd edilir. Çox az vaxtdan sonra isə İsveç Kral Akademiyası "kimyanın inkişafında görkəmli xidmətləri, radium və polonium elementlərinin kəşfi, radiumun əldə olunması, bu elementin təbiətinin və onun birləşmələrinin öyrənilməsi sahəsində xidmətlərinə görə" ona Nobel Mükafatı təqdim edir. Bu, Mariya Kürinin ikinci Nobel Mükafatı idi.\nMariya mükafatı almaq üçün qızı İrenlə birlikdə Stokholma yola düşür.\nİyirmi dörd ildən sonra isə elə həmin zalda İren Mariya öz Nobel mükafatını almağa nail olur. 1934-cü ilin sonlarında İren həyat yoldaşı Fredrik Joliot ilə birlikdə radioaktivliyi kəşf edir.\nElm üçün ölən qadın...\nMariya Kürini tanıyanlar onu çox mehriban və təvazökar qadın kimi xarakterizə edirlər. O, elmə hər zaman gözəllik kimi baxdığını vurğulayırdı. Laboratoriyasında özünü təbiətin sirli hadisələri ilə üz-üzə dayanan uşaq kimi hiss etdiyini deyərmiş. Mariya Küri elmin inkişafı naminə bütün təcrübələri sınaqdan keçirtməkdən yorulmayan əvəzsiz alim olmaqla yanaşı vaxtilə böyük səfalətə məruz qalsa belə sonralar da heç vaxt öz təcrübələri vasitəsi ilə pul qazanmaq istəməyib. O, radium istehsalından patent almaqdan imtina edib.\nRadiumun tibbdə istifadə olunması üçün işə başlayan Mariya bir çox xərçəng xəstələrini ölümdən xilas etməyə nail oldu. Xərçəngə qarşı çox yaxşı nəticələr verən radioaktiv terapiya uzun illər insanları ölümün pəncəsindən aldı. Bu uğurlu nəticələr xoşagəlməz hallar da yaratdı. Məşhur fransız kosmetik firması toryum və radyum tərkibli «Tho-Radia» adlı üz kremlərini satışa çıxardı. Bu kremlər bir çox insanın xərçəngə tutulmasına səbəb olur.\nEləcə də Amerikada kiçik bir saat fabrikində işləyən işçilərin çoxunda sümük xərçəngi meydana çıxır. Deyilənlərə görə həmin işçilər saatları fırça ilə rənglədikləri zaman bilmədən fırçanı dilləri ilə yalayarmışlar. Bu isə qısa zamanda xeyli işçinin xərçəngə mübtəla olmasına səbəb olur.\nElə həmin ərəfədə Mariya Küri də radium təhlükəsi ilə üz-üzə qalır. Gecə-gündüz demədən birlikdə yaşadığı element ona xəyanət edir. Mariya Küri nədənsə radioaktiv maddələrlə işləyən zaman heç bir müdafiə tədbiri görməyib. Ən pisi isə üzərində müstəqil surətdə əldə etdiyi elementin olduğu ampulanı, məhz zəhərli radiumu gəzdirib. Radioaktiv maddə olan, zəif mavi işıq saçan kiçik ampula hər zaman Mariyanın əlində, gah da boynunda asılı olarmış. Məhz bu kəşfi də Mariyanın ölümünə səbəb olur.\n1934-cü ilin may ayında o, çox ciddi narahatlıq keçirir. Xəstəxanada aparılan analizlərin nəticəsində onun kəskin anemiya xəstəsi olduğu ortaya çıxır. Mariya Fransadakı ən yaxşı sanatoriyalarda müalicə olunmaq üçün göndərilsə də heç bir köməyi olmur. Uzun illər üstündə gəzdirdiyi radium onun qan xərçənginə yaxalanmasına səbəb olur. Və xəstəliyinin məlum olduğu vaxtdan az müddət sonra 1934-cü il iyunun 4-də Mariya Küri həyatla vidalaşır. Ölümündən sonra onun haqqında “elm üçün ölən qadın” sözləri deyilir.\nOnun ikinci qızı Eva isə ixtisasca jurnalist olub. Qızının həyat yoldaşı isə Henri Riçardson da Nobel mükafatı əldə edib.\n4931 dəfə oxunub


Qisasçılar zamanı tualetə nə vaxt getməli: Endgame - Xəbərlər\n‘Avengers: Endgame’: Ehtiyacınız olarsa hamamınızı nə vaxt ara verəcəksiniz\nGetməli olduğunuz zaman getmək üçün ən yaxşı vaxtda spoylersiz bir istiqamət.\nMənim gülünc dərəcədə kiçik bir kisəm var, ona görə də filmlər zamanı tualetə nə vaxt gedəcəyimi çox yaxşı bilirəm. Normalda strategiyam yalnız film başlamazdan əvvəl getmək və sonra film əsnasında heç bir şey içməməkdir. Ancaq işim üçün bütün filmi də görməliyəm, əksər insanlar (adətən normal insanlar) filmlə birlikdə izləmək üçün popkorn və soda almağı sevirlər. Ancaq bəri Avengers: Endgame üç saat bir dəqiqəlikdir, orqanlarınıza zərər vermədən tuta bilməyəcəksiniz.\nYəni burada olan şey Son oyun : üç saatlıq bir film üçün bunun üzərində çox yağ yoxdur. Direktorların böyük kreditinə Joe və Anthony Russo , təxminən hər səhnənin sayıldığı və hekayəni irəli aparan bir film çəkdilər. Filmdə o qədər də böyük kiçik anlar var ki, içərisində ən azı bir əla yeməyi olmayan bir səhnəyə gəlmək üçün çətinlik çəkəcəksiniz. Bu, sürətli qaçışınızı planlaşdırmağı çətinləşdirir.\nFilmi görən işçilər arasında müzakirələr apardıq və hansı səhnə olması lazım olduğunu və bu səhnəni heç bir şeyi pozmadan necə təsvir edəcəyimiz barədə danışdıq. Və gəldik banyoda fasilə verməli olduğunuz bu nöqtə :\nTəxminən 55 dəqiqə filmə yaxın Tokionun yağış altında bir səhnəsi var. Bunu treylerdə gördünüz. Yağış başlayanda bu sizin anınızdır. Geri qaytarmaq üçün təxminən beş dəqiqə vaxtınız var. Bu mənzərəni görməsəniz, onda nə baş verdiyini anlaya biləcəksiniz. Bu deyil pis səhnə, ancaq tualetdən istifadə etmək üçün ən yaxşı fürsətdir.\nYenə də bir dəqiqə qaçırmaq istəmirsinizsə Son oyun , sonra film başlamazdan əvvəl tualetə gedin və şəkil zamanı heç bir şey içməyin.\nDaha çox məlumat üçün Avengers: Endgame , aşağıdakı linklərə vurun.\n‘Avengers: Endgame’ icmalı: Daha əvvəl heç görmədiyiniz kimi coşdurucu bir dastan\n‘Avengers: Endgame’ Oyuncularına Marvel Temalı “Atəşi Başlatmadık” mahnısını oxuyun.\nİlk ‘Avengers: Endgame’ Reaksiyalar MCU-nun Duygusal, Epik Kulminasiyasına Tease\n‘Avengers: Endgame’ İcraçı Prodüser Trinh Tran İş Zamanı, Çağırışların Cədvəli və s.\ngözəllik və canavarın 25-ci ildönümü dvd\nyeniyetmə mutant ninja tısbağaları film oyunları\nneçə avatar davamı olacaq


Gülər Əhmədova Neftçilər Xəstəxanasına yerləşdirildi - YENİLƏNİB - modern.az\n28 Sentyabr 2012, 18:17 | AKTUAL\nGülər Əhmədova Neftçilər Xəstəxanasına yerləşdirildi - YENİLƏNİB\nİnsult keçirən millət vəkili Mərkəzi Neftçilər Xəstəxanasında müalicə alacaq\nMillət vəkili Gülər Əhmədova Mərkəzi Neftçilər Xəstəxanasına yerləşdirilib. Bu barədə Modern.az-a məlumat daxil olub. Əldə etdiyimiz məlumata görə, bu gün iki dəfə insult keçirən deputat bir neçə dəqiqə bundan öncə adıçəkilən xəstəxanada həkim nəzarətinə götürülüb. Hazırda milllət vəkili müalicə üçün palataya yerləşdirildiyi bildirilir.\nMəlumatı Mərkəzi Neftçilər Xəstəxanasında çalışan tibb işçiləri də təsdiqləyiblər. Maraqlıdır ki, xəstəxananın baş həkimi Leyla Seyidbəyova Modern.az-a açıqlamasında G.Əhmədovanın bu tibb müəssisəsinə gətirilmədiyini söyləyib.\nGülər Əhmədovanın insult keçirdiyini onun qardaşı, telejurnalist İlqar Mikayıloğlu da təsdiqləyib. Lakin o, xanım deputatın hansı tibb ocağına aparıldığını açıqlamayıb.\nModern.az-a verilən məlumata görə, bir qədər öncə Gülər Əhmədovanın qardaşı İlqar Mikayıloğlu bacısına baş çəkmək üçün Mərkəzi Neftçilər Xəstəxanasına gəlib. İ.Mikayıloğlunu bir neçə iş yoldaşının da müşayiət etdiyi qeyd olunur.\nGülər Əhmədovaya insult diaqnozu qoyulmayıb. Bu barədə APA-ya Bakı şəhər Təcili və Təxirəsalınmaz Tibbi Yadım Stansiyasının baş həkimi Mürsəl Həmidov bildirib.\nOnun sözlərinə görə, bu gün Gülər Əhmədovanın səhhəti ilə bağlı stansiyaya iki dəfə çağırış edilib, həkimlər çağırışa gedib. Üçüncü dəfə isə saat 17.17-də stansiya tərəfindən G. Əhmədovanın evinə həkim göndərilib:\n“Birinci çağırışda Gülər Əhmədovaya beyin-qan dövranının keçib gedən pozulması, sonuncu dəfə isə ona gərginlik fonunda gedən nevrotik reaksiya diaqnozu qoyulub. Gülər Əhmədovanın yanından gələn həkim onda heç bir insult əlamətinin olmadığını qeyd edib”.


Moskvanın 874 illiyi münasibəti ilə “Moskva-Bakı - qəlbləri birləşdirir” adlı tədbir keçirilib FOTO » YeniSözçü qəzeti\nMoskvanın əsasının qoyulmasının 874 illiyi qeyd olunub.\nAPA-nın Rusiya bürosunun məlumatına görə, hər il ənənəvi olaraq sentyabrın ikinci şənbə-bazar günləri qeyd olunan bu bayram tədbirləri zamanı bütün şəhər əhalisi küçələrə axışıb. Bu dəfə Moskvanın doğum gününün ən rəngarəng qeyd olunduğu məkan “Xalq təsərrüfatı nailiyyətləri sərgisi”ndəki (XTNS) “Azərbaycan” pavilyionu olub.\n“Moskva-Bakı - qəlbləri birləşdirir” adlı tədbir XTNS-dəki “Azərbaycan” pavilyonu tərəfindən Moskvanın yaranışı münasibəti ilə paytaxt sakinlərinə hədiyyəsi olub. Rusiya paytaxtının ən böyük istirahət parkı sayılan XTNS-in ziyarətçiləri “Azərbaycan” pavilyonu tərəfindən bəxş edilən bu hədiyyənin onlar üçün böyük sürpriz olduğunu söyləyiblər.\n“Azərbaycan” pavilyonunun baş direktoru Səadət Kadırova Moskvada qeyd olunan bu kimi kütləvi bayramların Azərbaycanın mədəniyyətinin, adət-ənənələrinin təbliği baxımından mühüm əhəmiyyət daşıdığını söyləyib: “Azərbaycan pavilyonu fəaliyyətini bərpa edəndən sonra moskvalıların həyatının ayrılmaz tərkib hissəsi olub. Ona görə də, bizim bu tədbirdə iştirakımız həm simvolik, həm də təbii xarakter daşıyır. Azərbaycan mədəniyyətini, musiqisini, milli rəqsini və mətbəxini moskvalılara göstərmək üçün əla fürsətdir”.\nMilli xoreoqrafiya kollektivlərinin ifasında Azərbaycan rəqsləri, xüsusi ilə də “Yallı” rəqsi və xalq çalğı alətlərinin canlı ifası qonaqlarda xoş ovqat yaradıb.


Xanım Qafarova dünyasını dəyişdi - Trend.Az\nMədəniyyət Materials 11 İyul 2014 15:55\nAzərbaycanın əməkdar artisti, teatr və kino aktrisası Xanım Qafarova dünyasını dəyişib.\nAzərbaycan, Bakı, 10 iyul /Trend, müxbir V.İmanov/\nAzərbaycanın əməkdar artisti, teatr və kino aktrisası Xanım Qafarova dünyasını dəyişib. Bu barədə Trend-ə Azərbaycan Dövlət Musiqili Teatrının mətbuat xidmətindən məlumat verilib.\nQeyd edək ki, X.Qafarova xərçəng xəstəliyindən əziyyət çəkirdi.\nXanım Abdulqafar qızı Qafarova 1967-ci ildə Bakıda anadan olub. X.Qafarova teatr və musiqi sənətlərinə erkən yaşlarından maraqlanıb, uğurlu çıxışlar edərək 1-ci, 2-ci və 3-cü Ümumittifaq xalq yaradıcılığı festivallarının laureatı olub. Bir müddət xalq artisti Lütfi Məmmədbəyovun xalq teatrında məşğul olub, bu zaman "Bahar suları" əsərində Turac, "Mənim nəğməkar bibim"də Nəğməkar bibi, "Kişilər"də Səmayə, "Aydın"da Gültəkin, "Oqtay Eloğlu"nda Firəngiz, "Yad qızı"nda Nazan, "Mavi Mazurka"da Böyük Bibi və başqa tamaşalarda əsas rolları oynayıb.\n1987-ci ildə İncəsənət İnstitutunun Musiqili komediya fakültəsinə daxil olub, hələ ikinci kursda oxuyarkən "Tənqid-Təbliğ" teatrında işləməyə başlayıb. Bu teatr X.Qafarovanın yaradıcılıq həyatında xüsusilə böyük əhəmiyyət kəsb edib, ona sənətin sirlərini daha dərindən öyrədərək, gənc aktrisanı mürəkkəb xarakterli obrazların yaradıcısı kimi püxtələşdirib. Burada o, R.Əhmədzadənin "92 dəqiqə gülüş" tamaşasında Balaxanım, "Hələlik"də Nisəxanım, Qənirə və Qoca arvad rollarını, Vaqif Səmədoğlunun "Uca dağ başında" əsərində Şənbə xanım və süpürgəçi qadın rollarını çox uğurla ifa edib. Bundan başqa, "Heç cür qana bilmirəm", "Bir gün sizinlə", "Bir başqa gecə" və s. şou-konsert proqramları ilə Bakının möhtəşəm sarayları ilə yanaşı, respublikanın əksər kənd və rayonlarında maraqlı və uğurlu çıxışlar edib.\n1996-cı ildə X.Qafarova Azərbaycan Dövlət Musiqili Komediya Teatrına dəvət alıb. Geniş yaradıcılıq imkanları, məhsuldar işgüzarlıq mühiti olan bu sənət ocağında istedadlı aktrisa "O olmasın, bu olsun"da Gülnaz, "On min dollarlıq keyf"də Bağdagül, "Nəğməli könül"də Könül, "Hərənin öz ulduzu"nda Məleykə, "Səhnədə məhəbbət"də Röya, "Bankir adaxlı"da Məleykə, "Məhəbbət oyunun"da Qəmər, "Dəli dünya"da, "Talelər qovuşanda" əsərində Sona, "Aldın payını, çağır dayını" tamaşasında xəbərçi Xədicə, "Şeytanın yubileyi"ndə Xəyalə kimi yaddaqalan obrazlar yaradaraq özünə minlərlə pərəstişkar qazanıb. O, 1997-ci ildə "Teatr sahəsində Nəsibə Zeynalova adına mükafat"a layiq görülüb. 2000-ci ildə sənət sahəsindəki mesenatlıq fəaliyyətinə görə Gənclər təşkilatının fəxri diplomuna layiq görülüb. 2001-ci ilin yekunlarına görə XXI əsrin ilk uğurlu müsabiqəsinin 1-ci dərəcəli Diplomu ilə (İlin Aktrisası nominasiyası üzrə) təltif edilib.\nTeatrın repertuarda olan bütün tamaşalarda baş və əsas rolların ifaçısı olan X.Qafarova 2003-cü ildə Azərbaycanın əməkdar artisti fəxri adına layiq görülüb.\nGözəl, güclü, məlahətli səsə malik olan X.Qafarova teatr fəaliyyəti ilə yanaşı, müntəzəm olaraq böyük konsert salonlarında, cəbhə bölgələrində, dövlət tədbirlərində, televiziya verilişlərində və tamaşalarında çıxışlar edib, paralel olaraq müğənnilik fəaliyyəti ilə də məşğul olub. Özünəməxsus repertuarında 60-a qədər orijinal mahnı ifa edən aktrisa-müğənninin iki albomu, üç klipi tamaşaçılara təqdim olunub.


03-07-2019 / 12:53\nXeberler.az bildirir ki, ötən ilin 3 iyul tarixində Mingəçevirdəki Azərbaycan İES–də baş verən qəza nəticəsində ölkənin bütün enerji sisteminin çökməsi nəticəsində bütün ölkə işıqsız qalmışdı.\nEnerji sistemini avtomatik rejimdə idarə etməli olan SCADA sistemi də çökmüşdü.\nBöhran nəticəsində maliyyə-bank sektorunda, tibb müəssisələrində, metroda və s. sahələrdə ciddi fəsadlar baş vermiş bu səbəbdən Prezident yanında bununla bağlı toplantı keçirilmişdi.\nPrezident bu sahəyə böyük vəsaitlər ayrılmasına baxmayaraq yetərli nəticələrin olmaması, bölgələrdə tikilən 30 elektrik stansiyasının nə üçün işləməməsi, bir nöqtədə baş verən qəzadan bütün ölkənin enerji sisteminin nə üçün çökməsi ilə bağlı məsul şəxslərdən hesabat tələb etmişdi.\nUzun illər Azərenerji rəhbəri olan Etibar Pirverdiyev vəzifəsini itrimiş və "Azərişıq" in rəhbəri Balababa Rzayev Azerenerji rəhbəri təyin edilmişdi.\nHazırda qarşıda duran sual ondan ibarətdir ki bu böhran bir də təkrarlana bilərmi ?\nİnternet formunun Prezidenti, ekspert Osman Gündüz məsələyə münasibət bildirib. Ekspert cari ilin əvvəlində Azərenerji beynəlxalq auditin də iştirakı ilə ciddi araşdırmaların aparıldığını və Reabilitasiya Proqramının icrasına başlandığından söz açıb. Bundan sonra Bakıya alternativ xətlərin çəkildiyi və yeni güclərin bərpa edildiyini bildirib. Tender elan olunacağı və və SCADA-nın tamamilə yenidən qurulacağı elan olunub. Büdcədən bu məqsədlə xeyli vəsaitlər ayrıldığını qeyd edib.\n3 gün öncə isə yenidən, məhz həmin yerdə, Azərbaycan İES-də yanğın baş verib. Lakin bu dəfə böhran yaşanmayıb və ölkədaxili əlavə güclər avtomatik rejimdə qoşulmaqla, həmçinin qonşu ölkənin enerji sisteminə real vaxtda qoşulmaqla problem aradan qaldırılb.\nBu onu deməyə əsas verir ki ötən müddət ərzində Azerenerji rəhbərliyi tərəfindən müəyyən işlər görülüb, enerji sisteminin etibarlığı və dayanıqlığı, avtomatik idarəetmə üçün zəruri addımlar atılıb.\nLakin ölkənin əsas enerji təminatını ödəyən Azerbaycan İES-də qəzaların davam etməsi onu göstərir ki infrastruktruda ciddi problemlər qalır.\nBu isə onu deməyə əsas verir ki ötən ilin böhranı hansısa formada təkrarlana bilər.\nEkspert Osman Gündüz düşünür ki, ümumiyyətlə enerji sektorunda infrastruktur tamamilə yenilənməli, yeni texnologiyalar tətbiq edilməli, SCADA və onun alternativi tamamilə yenidən qurulmalıdır.\nHəmçinn sektorda liberallaşma aparılması, şəffaflığın gücləndirilməsi və kiçik elektrik stansiyalarının özəlləşdirilməyə çıxarılması faydalı olardı.\nAzərEnerjidə yenidən işıq problemi yarandı


APA-nın xəbərinə görə, A. Gül “Twitter”də R. T. Ərdoğanın adını çəkmədən aşağıdakıları yazıb: “Bir müddətdir mətbuat-yayım orqanları və sosial media vasitəsilə bəzi millət vəkilləri və müvafiq trollar tərəfindən şəxsimə yönələn hörmətsizlik, həqarət və əxlaq çərçivələrini aşan hücumların son açıqlamamdan sonra gedərək artdığını görürəm. Partiyamızın quruluş prinsiplərindən biri olan düşüncə və söz azadlığına inanan biri olaraq, lazım bildiyim durumlarda fikirlərimi açıqlamağa davam edəcəyəm”.\nXatırladaq ki, bu gün Türkiyə prezidenti Rəcəb Tayyib Ərdoğan ad çəkmədən keçmiş prezident Abdulla Gül və sabiq parlament sədri Bülənt Arınçı müxalifətlə birlikdə hərəkət etməkdə günahlandırıb. Səbəb onların hərbi çevriliş cəhdləri və terrorun qarşısının alınmasında iştirak edən mülki şəxsləri cinayət məsuliyyətindən azad edən qanuni qüvvəyə malik qərarı (Kanun Hükmünde Kararname) tənqid etməsidir. R. T. Ərdoğan xatırladıb ki, 15 iyul 2016-cı ildə hərbi çevrilişə cəhd edənlərə müqavimət göstərmiş dövlət məmurlarının məsuliyyətdən azad edilməsi barədə çevriliş cəhdindən 2 həftə sonra qərar çıxarılıb: “İndi eyni qərarı çevrilişə müqavimət göstərmiş mülki vətəndaşlara da şamil etmək ehtiyacı yaranıb. Lakin nədənsə, bu qərarla bağlı böyük gurultu qopdu. Əslində böyük deyil, qəribə kampaniyalar başladıldı. Hətta içimizdən bəziləri də bu kampaniyaya qoşuldu. Kampaniyaya qatılan bu şəxslər 16 aprel referendumunda “hə” deməyənlərdir. Biz mübarizə yoldaşı deyilikmi? Necə ola bilər ki, sizlər Bəy Kamalın qayığına minirsiniz? Bu düşmənçilik karvanına bizim mübarizə yoldaşlarımızın bir qismi necə qatılıb bəzilərini sevindirir? Yazıqlar olsun!”\nQeyd edək ki, Türkiyədə Abdulla Gülün 2019-cu ildə keçiriləcək prezident seçkilərində öz namizədliyini irəli sürəcəyi barədə iddialar geniş yayılıb. Sabiq prezident bu söz-söhbəti hələ ki təkzib etməyib. Bu səbəblə, A. Gül Ədalət və İnkişaf Partiyasının bəzi millət vəkillərinin, iqtidara yaxın bir sıra köşə yazarlarının və internetdə prezident R. T. Ərdoğanın fanatik tərəfdarlarının sərt tənqidlərinə məruz qalır.


Milli.Az xəbər verir ki, məsələ ilə bağlı unikal.org-a açıqlama verən müğənni Afət Fərmanqızı bildirib ki, Şəki Mərkəzi Xəstəxanasının baş həkimi Elçin Əmirov işçilərini müğənni Nüşabə Ələsgərliyə görə işdən çıxarıb:\nMən onlara vəkil tutmuşam. Həmin səhiyyə işçilərinin hüquqlarını bərpa etmək üçün məhkəməyə müarciət olunacaq. 4 yaxın dostuma demişəm, bir də mən özüm həmin 5 işçinin ailəsinə maaşından da çox hər ay maddi yardım edəcəyik. Bir də onu demək istəyirəm ki, məni bu mahnıya görə tənqid edən şəxslər və sənət adamları qələt edirlər. Onlar getsinlər işləri ilə məşğul olsunlar. Mən erməni deyiləm ki, mənim üzərimə bu qədər gəlirlər."


18.10.2021 14:02 96 baxış\nOktyabrın 17-də Azərbaycan Dövlət Neft və Sənaye Universitetində (ADNSU) koronavirus pandemiyası ilə mübarizə çərçivəsində virus təhlükəsinin qarşısının alınması məqsədi ilə növbəti dəfə dezinfeksiya işləri aparılıb.\nTehsil.biz xəbər verir ki, dezinfeksiya işləri universitetin bütün korpuslarında, Azərbaycan-Fransız Universitetinin binasında (UFAZ), dəhlizlər, auditoriya və laboratoriyalarda, eləcə də ADNSU-nun yataqxanasında aparılıb.\nQeyd edək ki, ənənəvi tədris başlayandan koronavirus pandemiyasının yayılmasının qarşısını almaq, tələbələrin, universitet əməkdaşlarının təhlükəsizliyini təmin etmək məqsədi ilə universitetin auditoriyalarında, dərs otaqlarında, foye və konfrans zallarında, giriş və çıxışlarında hər həftə sonu əsaslı dezinfeksiya işləri görülür.\nADNSU-da tədrisin üç növbəli olduğu nəzərə alınaraq hər növbədən sonra bütün auditoriya və laboratoriya otaqlarında da gündəlik olaraq dezinfeksiya işləri aparılır.\nQazi Universiteti, AzTU və MDU üçtərəfli iş birliyi çərçivəsində elmi seminar keçirilib


Vaqif Sadıqov AFFA-nın Məşqçilər Komitəsinə sədr təyin olunub | Report.az\nVaqif Sadıqov AFFA-nın Məşqçilər Komitəsinə sədr təyin olunub\nVaqif Sadıqov AFFA-nın Məşqçilər Komitəsinə sədr təyin olunub İcraiyyə Komitəsinin qərarları rəsmən açıqlanıb\n3 Dekabr , 2014 15:45\nBakı. 3 dekabr. REPORT.AZ/ Bu gün AFFA İcraiyyə Komitəsinin (İK) növbəti iclası keçirilib. "Report"un məlumatına görə, iclasda İK üzvü, bu ilin avqust ayında dünyasını dəyişmiş Ələkbər Məmmədovun xatirəsi 1 dəqiqəlik sükutla yad edilib.\nMüzakirələrdən sonra qərara alınıb ki, AFFA-nın Məşqçilər Komitəsi yaradılsın, komitənin Əsasnaməsi təsdiq olunsun və Vaqif Sadıqov sədr, Ağasəlim Mircavadov, Şahin Diniyev və Böyükağa Hacıyev üzvlər təyin olunsun. Eyni zamanda AFFA-nın Klublar Komitəsi yaradılıb və Əsasnaməsi təsdiqlənib.\nDigər qərara əsasən, Robert Prosineçki Azərbaycan milli komandasının baş məşqçisi təyin olunub. Onunla 3 illik müqavilə imzalanıb. Əvəzində 21 yaşadək futbolçulardan ibarət yığma komandanın baş məşqçisi Bernhard Lippertin istefası qəbul olunub. Almaniyalı mütəxəssis AFFA-nın texniki direktoru vəzifəsində fəaliyyətini davam etdirəcək. U-21 yığmasının baş məşqçisi vəzifəsinə namizədlərin müəyyənləşdirilməsi AFFA-nın baş katibliyinə tapşırılıb. Namizədlər barədə AFFA rəhbərliyinə məlumat veriləcək.\nNəhayət, AFFA-dan təqaüd almaq üçün müraciət etmiş 5 futbol veteranına - İbrahim Bağırov, Məmmədnağı Babayev, Mehdi Qasımov, Vaqif Hüseynov və Vladimir Foyodorova AFFA-nın Futbol Veteranları Fondunun Əsasnaməsinə uyğun olaraq təqaüd ayrılıb.


Şuranın dəstəyilə Türkiyədə əcnəbi tələbələr üçün Qarabağ problemi haqqında təlimlər keçirilib » Karabakhmedia.Az\nŞuranın dəstəyilə Türkiyədə əcnəbi tələbələr üçün Qarabağ problemi haqqında təlimlər keçirilib\nTarix:6-11-2019, 01:15 Kateqoriya:Manşet / Cəmiyyət\nQafqaz Beynəlxalq Münasibətlər və Strateji Araşdırmalar Mərkəzi (QAFSAM) Azərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurasının maliyyə dəstəyilə “Ermənistanın işğalçılıq siyasətiylə bağlı xarici tədqiqatçıların məlumatlandırılması və xarici tədqiqatçılar tərəfindən məqalələrin hazırlanması” layihəsini həyata keçirib.\nLayihə çərçivədə ekspertlər Türkiyədə və Şimali Makedoniyada keçirilən beynəlxalq konfranslarda iştirak və Ermənistanın işğalçılıq siyasəti ilə bağlı məruzələr ediblər.\nLayihənin 6 ay icra müddətində layihənin rəhbəri və ekspertlər Türkiyə Respublikasına və Şimali Makedoniya Respublikasına səfərlər ediblər, İstanbul və Skopiya şəhərlərində keçirilən nüfuzlu beynəlxalq tədbirlərdə Ermənistanın işğalçılıq siyasəti ilə bağlı çıxışlar ediblər.\nBundan əlavə, layihə çərçivəsində 3 fərqli ölkə vətəndaşı, gənc araşdırmaçı Ermənistan-Azərbaycan Dağlıq Qarabağ münaqişəsi ilə bağlı araşdırma prosesinə dəvət edilib. Araşdırmanın nəticəsində mövzu ilə bağlı 2 fərqli əsər ortaya qoyulub. Bu əsərlərin nüfuzlu xarici nəşrlərdə yayınlanması nəzərdə tutulur.


Xətai rayonu ilə qardaşlıq münasibətləri olan Mersin Böyükşəhər Bələdiyyəsinin sədri Burhanəddin Kocamaz və Tarsus Bələdiyyəsinin sədri Şövkət Can Prezident İlham Əliyevi və Azərbaycan xalqını təbrik ediblər - Xəbərlər - XƏTAİ RAYON Icra Hakimiyyəti\nXətai rayonu ilə qardaşlıq münasibətləri olan Mersin Böyükşəhər Bələdiyyəsinin sədri Burhanəddin Kocamaz və Tarsus Bələdiyyəsinin sədri Şövkət Can Prezident İlham Əliyevi və Azərbaycan xalqını təbrik ediblər\nBiz Azərbaycanla Türkiyə arasında illərdən bəri davam edən qardaşlıq əlaqələrini hər zaman yüksək dəyərləndiririk. Yüz il bundan əvvəl xalqınızın müstəqillik uğrunda mübarizəsinin nəticəsi olan haqlı zəfərinizin ildönümü – Respublika Günü münasibətilə Sizi səmimi qəlbdən təbrik edirəm. Qardaşlığımızın və dostluğumuzun bundan sonra da möhkəmlənməsini və əbədi davam etməsini diləyir, Sizə cansağlığı, xoşbəxtlik, xalqınıza əmin-amanlıq arzulayıram.\nQeyd edək ki, Xətai rayonu ilə Türkiyənin Tarsus şəhəri 2007-ci ildə qardaşlaşıb. Bu münasibətlə Tarsus şəhərində Xətai Parkı və ulu öndər Heydər Əliyevin adına körpü tikilərək istifadəyə verilib. 2011-ci il martın 16-20-də Tarsus şəhərində ümummilli lider Heydər Əliyevin adına salınmış körpünün açılış mərasimində Xətai rayonundan nümayəndə heyəti iştirak edib. Mövcud qardaşlıq münasibətlərini daha da möhkəmləndirmək məqsədilə 2012-ci il aprelin 12-dən 15-dək Tarsus şəhər Bələdiyyəsinin sədri Burhanettin Kocamazın rəhbərliyi ilə qardaş Türkiyədən nümayəndə heyəti Xətai rayonunda işgüzar səfərdə olub. Səfər çərçivəsində Tarsus şəhərində ümummilli lider Heydər Əliyevin adını daşıyan körpünün yaxınlığında yerləşən 2,5 hektar ərazidə Heydər Əliyev adına yeni parkın salınması və burada Ulu Öndərin abidəsinin ucaldılması qərara alınıb.\nParkda tuncdan hazırlanmış, çəkisi 3 tona yaxın olan abidənin hündürlüyü 5 metrdir. Abidənin postamenti qara mərmərdəndir. Parkda, həmiçinin 20 kvadratmetrlik rəngli monitor və uşaq əyləncə elementləri quraşdırılıb. Burada genişmiqyaslı yaşıllaşdırma işləri aparılıb, dekorativ gül kolları əkilib.\nParkın və abidənin açılışı münasibətilə təntənəli mərasim keçirilib.\nMərasimdə Azərbaycan Respublikası Prezidentinin ictimai-siyasi məsələlər üzrə köməkçisi Əli Həsənov, Xətai Rayon İcra Hakimiyyətinin başçısı Razim Məmmədov, ölkəmizin Türkiyədəki səfiri Faiq Bağırov, Milli Məclisin beynəlxalq münasibətlər və parlamentlərarası əlaqələr komitəsinin sədri Səməd Seyidov, Yeni Azərbaycan Partiyası Xətai rayon təşkilatının sədri, Milli Məclisin deputatı Hüseynbala Mirələmov, Mətbuat Şurasının sədri Əflatun Amaşov, YAP Siyasi Şurasının üzvü, “İki sahil” qəzetinin baş redaktoru Vüqar Rəhimzadə iştirak ediblər.\nTədbirdə Mersin vilayətinin valisi Özdemir Çabaçak, Mersin Böyükşəhər bələdiyyəsinin sədri Burhanettin Kocamaz, Tarsus bələdiyyəsinin sədri Şövkət Can, Türkiyənin və Azərbaycanın elm və mədəniyyət xadimləri, KİV təmsilçiləri, QHT rəhbərləri, tələbələr, qardaş ölkə ictimaiyyətinin görkəmli nümayəndələrivə digər tanınmış şəxslər də iştirak ediblər.\nUlu Öndər Heydər Əliyevin anadan olmasının ildönümləri ilə bağlı tədbirlərin bu parkda keçirilməsi isə son illərin xoş ənənəsinə çevrilib.


BDU-nun 100 illik yubileyi Bakı Mühəndislik Universitetində də qeyd olunub » TEHSIL-PRESS Agentliyi\nBakı Mühəndislik Universitetində (BMU) Bakı Dövlət Universitetinin (BDU) 100 illik yubileyinə həsr olunan dəyirmi masa keçirilib.\nTədbirdə çıxış edən BMU-nun rektoru, professor Havar Məmmədov ümummilli lider Heydər Əliyevin Azərbaycan xalqının milli sərvəti kimi dəyərləndirdiyi Bakı Dövlət Universitetinin keçdiyi tarixi yola nəzər salıb. Rektor vurğulayıb ki, universitetin inkişafında yeni keyfiyyət mərhələsi ümummilli lider, BDU-nun tarix fakültəsinin məzunu Heydər Əliyevin adı və fəaliyyəti ilə birbaşa bağlıdır. Sovet rejiminin tətbiq etdiyi bütün qadağalara baxmayaraq, məhz Ulu Öndərin səyi nəticəsində 1969-cu il noyabrın 1-də universitetin yaradılmasının 50 illik yubileyi qeyd olunub. Həmin vaxt Azərbaycan Kommunist Partiyası Mərkəzi Komitəsinin birinci katibi Heydər Əliyevin şəxsən tədbirdə iştirak etməsi inqilabi bir hadisə idi. Bu addım BDU-nun həyatında yeni başlanğıcın, milli-mənəvi dirçəlişin əsasını qoydu.\nSonrakı dövrlərdə BDU-nun inkişafı ilə bağlı ulu öndər Heydər Əliyevin verdiyi digər mühüm qərarlara da toxunan Havar Məmmədov Prezident İlham Əliyevin diqqət və qayğı nəticəsində universitetin uğurlarının zənginləşdiyini, maddi-texniki bazasının gücləndiyini vurğulayıb.\nO diqqətə çatdırıb ki, BDU ölkəmizdə təhsil islahatlarının həyata keçirilməsində, təhsilin inkişafında, ölkədə maarifçiliyin, elmin tərəqqisində, milli ideologiyanın formalaşmasında fəal iştirak edir.\nBDU-nun elm və innovasiyalar üzrə prorektoru, Azərbaycan Milli Elmlər Akademiyasının müxbir üzvü Aydın Kazımzadə müsəlman Şərqində ilk Avropa tipli ali məktəb kimi fəaliyyətə başlayan universitetin hazırda Azərbaycan Respublikasının aparıcı ali təhsil müəssisələrindən biri olduğunu bildirib. Azərbaycan Xalq Cümhuriyyətinin həyata keçirdiyi mühüm tarixi hadisələrdən birinin BDU-nun yaradılmasının olduğunu qeyd edən prorektor ulu öndər Heydər Əliyevin bu universitetin inkişafındakı tarixi xidmətlərini vurğulayıb.\nAydın Kazımzadə Prezident İlham Əliyevin “Bakı Dövlət Universitetinin 100 illik yubileyinin keçirilməsi haqqında” Sərəncamından bəhs edərək, ali təhsil ocağının yubiley tədbirlərinin davam etdiyini, indiyə qədər ölkəmizdə, eləcə də ölkə hüdudlarından kənarda yubileyin qeyd edildiyini bildirib.\nProrektor çıxışında, həmçinin BMU-nun gənc universitet olmasına baxmayaraq, qısa müddətdə fəxr olunası nailiyyətlər əldə etdiyini, ali təhsil ocaqları arasında özünə layiqli yer tutduğunu vurğulayıb, tədbirin təşkilinə görə təşəkkürünü bildirib.\nBDU-nun Tarix fakültəsinin dekanı, professor İbrahim Zeynalov, BMU-nun Azərbaycan dili və ədəbiyyatı kafedrasının professoru Akif Hüseynli, Riyaziyyat kafedrasının müdiri, dosent Rakib Əfəndiyev məzunu olduqları BDU haqqında xoş təəssüratlarını bölüşüblər.\nXəbərin tarixi: 23.10.2019 / 12:52\nSumqayıt Dövlət Universitetində BDU-nun 100 illik yubileyinə həsr olunmuş e ...\nBDU-nun 100 illik yubileyi Qazax filialında qeyd edilib\nMingəçevir Dövlət Universitetində Bakı Dövlət Universitetinin 100 illik yu ...\nÜmummilli Lider ölkəmizdə kitabxana işinə daim xüsusi diqqət göstərib


Azərbaycanda banklardan kənarda olan nağd pulun həcmi 4,1% azalıb\nApa.az 23.02.2021 11\nYanvarın 31-nə Azərbaycanda banklardan kənarda nağd pulun (M0) həcmi illik müqayisədə 11,5% artaraq 10 329,9 mln. manata çatıb.\n"APA-Economics"in Azərbaycan Mərkəzi Bankının (AMB) məlumatları əsasında apardığı hesablamalarına görə, bu göstərici aylıq 4,1% azalıb.\nXatırladaq ki, yanvar ayının 1-də Azərbaycanda banklardan kənarda nağd pulun həcmi 10,773 mlrd. manata təşkil edərək tarixi maksimuma çatmışdı.\nQeyd edək ki, M0 pul aqreqatı banklardan kənarda qalan (əldə olan) manatla nağd pulun həcminin göstəricisidir.


2016-cı ilin yanvar-mart aylarında Avropa-Qafqaz-Asiya dəhlizində yük və sərnişin daşımaları haqqında | Azərbaycan Respublikasının Dövlət Statistika Komitəsi\n2016-cı ilin yanvar-mart aylarında Avropa-Qafqaz-Asiya dəhlizində yük və sərnişin daşımaları haqqında\n2016-cı ilin yanvar-mart aylarında Avropa-Qafqaz-Asiya nəqliyyat dəhlizinin Azərbaycan hissəsində yük daşınması 11835,9 min ton, yük dövriyyəsi isə 2314,1 milyon ton-km olmuşdur. Yüklərin 7590,2 min tonu və ya 64,1 faizi avtomobil nəqliyyatı, 3190,8 min tonu və ya 27,0 faizi dəmir yolu nəqliyyatı, 1054,9 min tonu və ya 8,9 faizi dəniz nəqliyyatı ilə daşınmışdır.\n2015-ci ilin müvafiq dövrü ilə müqayisədə dəhliz vasitəsilə daşınmış yüklərin həcmi 12,4 faiz azalmışdır. Bunun əsas səbəbi dəmir yolu və dəniz nəqliyyatı ilə yük daşınmasındakı azalmalar (müvafiq olaraq 24,7 faiz və 44,0 faiz) olmuşdur. Qeyd olunan dövrdə avtomobil nəqliyyatı ilə daşınmış yüklərin həcmi 2,8 faiz artmışdır.\nDəhliz vasitəsilə daşınmış yüklərin 14,7 faizini və ya 1738,1 min tonunu tranzit yüklər təşkil etmişdir.\n2016-cı ilin yanvar-mart aylarında dəhliz vasitəsilə 82,7 milyon sərnişin daşınmış, sərnişin dövriyyəsi 1663,6 milyon sərnişin-km olmuşdur. 2015-ci ilin müvafiq dövrü ilə müqayisədə sərnişin daşınması 2,3 faiz, sərnişin dövriyyəsi isə 1,3 faiz artmışdır.


Mətbuat demokratiyanın, demokratiya mətbuatın banisidir\n16:00 / 17 07 2021 |\nAzərbaycan Milli Mətbuatının banisi olan Həsən bəy Zərdabi 22 iyul 1875-ci ildə ilk dəfə böyük maneələrlə qarşılaşaraq, çox çətinliklə Bakıda “Əkinçi” qəzetinin birinci nömrəsini nəşr etdirib.Həsən bəy Zərdabi bu qəzetin nəşrinə hələ 1868-ci ildən başlamaq arzusunda olub. Lakin Çar Rusiyası idarələri süründürməçilik edərək buna qəsdlə maneçilik törədib. Nəhayət 7 ildən sonra bu qəzet işıq üzü görüb. Qəzetin adının “Əkinçi” qoyulması da təsadüfi olmayıb, bu adla Çar Rusiyasının diqqəti qəzetin əsas missiyasından uzaqlaşdırılıb.\nBütün Qafqazda bu qəzetin işıq üzü görməsi əks-səda doğurub. “Əkinçi”nin 1875 – 1877-ci ilin sentyabr ayınadək cəmi 56 sayı işıq üzü görüb, lakin qəzet bu 56 sayla öz missiyasını yerinə yetirib. Qəzetin Milli mətbuatın təşəkkül tapmasında müstəsna rolu olub.Qəzet əsasən maarifçilik missiyasını yerinə yetirib. Odur ki, bu mətbu orqanı həm ziyalı, həm də sadə insanlar arasında sevilərək böyük maraqla oxunub. Həmin dövrün görkəmli ziyalıları, qələm adamları bu qəzetlə əməkdaşlıq edirək, qəzetin səhifələrində maraqlı məqalələrlə çıxış ediblər.\n”Əkinçi” qəzeti Azərbaycanda ilk jurnalistika məktəbi kimi, yarandığı gündən formalaşaraq böyük bir milli içtimai-ədəbi və mədəni düşüncə sisteminin inkişafına güclü təkan verib.Lakin bu çox çəkməyib. Çar Rusiyası insanların adi bir qəzet vasitəsi ilə maariflənməsindən, xeyli içtimai-siyasi proseslərə yaxınlaşdığını görərək təşvişə düşüb. Odur ki, tezliklə qəzetin nəşrini dayandırıb.\nSonralar “Həyat” qəzeti, “Füyüzat” jurnalı, “İrşad”, “Təzə həyat”, “Təkamül”, “Həqiqət”, “Açıq söz”və başqa mətbuat orqanları fəaliyyətə başlayıb.\n1906-cı ildən ölkədə dini xurafatın qarşısını almaq, insanların gözünü açmaq üçün ən böyük addım olan Cəlil Məmmədquluzadənin redaktorluğu ilə bütün müsəlman dünyasına məşhur olan “Molla Nəsrəddin” jurnalı nəşr edilib.Bu jurnal sanki bir ədəbi cərəyana çevrilərək əl-əl gəzib.\nHəmin vaxtlar iqtidarda olan vəzifəli şəxslər – hüquq- mühafizə orqanlarının əməkdaşlarının Azərbaycan Televiziyasına silahlı basqın etməsininin də xalq açıq-aşkar şahidi olmuşdu.1992-ci ildə hakimiyyət tərəfindən Hərbi senzura yaradıldı. Milli jurnalistika ən ağır vaxtlarını yaşamağa başladı.\nHeydər Əliyevin hakimiyyətə qayıdışı jurnalistika sahəsində də böyük dəyişikliklərə səbəb oldu.Ümummilli Lider Heydər Əliyevin rəhbərliyi ilə hazırlanan Konstitusiyada mətbuata yüksək qiymət və dəyər verilirdi.\nDemokratik inkişafı azad mətbuatsız təsəvvür etmək mümkün deyil. Azərbaycanda gələcəkdə də bütün azadlıqların təmin olunması siyasəti davam etdiriləcək.Bu bizim üçün prioritet məsələdir və ölkəmiz məhz bu yolla uğurla inkişaf edə bilər”.\nHəsən bəy Zərdabi: 183 - Ömrünü Azərbaycana həsr edən KİŞİ


Beynəlxalq qarayaxma maşını necə işləyir?\nAzär Häsrät on 13 May 2015 - 10:58 — Leave a Comment\nÖtən həftə qeyd etmişdim ki, mənə qarşı beynəlxalq səviyyəli bir təxribatla üz-üzəyəm. Bilərəkdən ayrıntılarına varmamışdım. Çünki bəzi məqamlara aydınlıq gətirmək lazım idi. Daha doğrusu, bəzi adamların reaksiyasını öyrənmək istəyirdim. Amma öyrənə bilmədim.\nMayın 2-4-də Riqada UNESCO-nun təşkilatçılığıyla 3 May Dünya Mətbuat Azadlığı Günü tədbirlərinə qatılmışdıq. Bir öncəki yazımda (Bir Azərbaycan gəncinin yazdırdığı uzun yazı…) bu olayları geniş təsvir etdiyim üçün üzərində dayanmıram. Burada toxunmaq istədiyim və təxribat kimi qiymətləndirdiyim məsələ sonradan baş verib. Özü də şəxsimə böhtanla müşayiət edilib.\nBiz Azərbaycana qayıtdıqdan bir gün sonra sosial şəbəkələrdə Florian İrminger adlı bir nəfərin hazırda həbsdə olan İntiqam Əliyevə məktubu yayımlandı. Məktub bu sözlərlə başlayırdı: “Mayın 2-də Riqada Dünya Mətbuat Azadlığı Günü tədbirində hakimiyyət yönlü iki jurnalist (Azər Həsrət və Hikmət Babaoğlu) dedi ki, sən “Azərbaycana radikal İslam gətirdiyin üçün” həbsdəsən”.\nAçığı, sonrası da bu qəbildən səfsəfəylə dolu olan məktubu oxuyanda gözlərim kəlləmə çıxdı. Adam tanımadan, bilmədən, üstəlik də çıxışımın videosu göz önündəykən mənə, elə Hikmət Babaoğluna aid olmayan fikirlər üzərindən uzaq gedən nəticələr çıxarır, öz ağlınca bizi və bizim “bağlı olduğumuz” hakimiyyəti yıxıb-sürüyür.\nAraşdırma apardım, görüm bu adam kimdir. Bəlli oldu ki, Azərbaycana qarşı ənənəvi qarayaxmalarıyla daim diqqətimizdə olan İnsan Haqları Evi Fondunun Cenevrə ofisinin rəhbəridir. Məktubundan belə anlaşılır ki, mayın 2-də Riqada, Stokholm İqtisadiyyat Məktəbində keçirilən tədbirdə iştirak edib. Və sensasiya yaratmaq üçün demədiyimiz, işarə belə etmədiyimiz sözləri Hikmət müəllimlə mənim ayağıma yazıb. Elə məktubunu da uydurduğu yalanın təsiri altında tamamlayır bu adam: “Bu iki adamın sənin haqqında dedikləri göstərir ki, əqidən sadəcə həqiqət məsələsi deyil, şəxsən özünə qarşıdır. Söhbət faktlardan deyil, sənin cəzalandırılmağından gedir. Bu əsassız ittihamlar hakimiyyətin vətəndaş cəmiyyətinə hücumlarının parodiyasına bənzərdir”.\nBu Florian məktubunda dönə-dönə qeyd edir ki, İntiqam Əliyevin radikal islamla əlaqələndirilməsinə gülməkdən başqa əlacı yoxdur. Gülsün, bir söz demirik. Amma bu adamın gülüşünün həqiqətlə heç bir əlaqəsinin olmadığını nəzərə alsaq, psixikasında bir problem olduğunu iddia edə bilərik.\nQeyd etdiyim kimi, Florian adlı adamın yalan üzərində qurulmuş məktubu sosial şəbəkələrdə sağa-sola paylaşıldı. Bir çox şəxslərin bunu nəzərə alıb məni tənqid etdiyini də gördüm. Bəziləri isə sadəcə şərhsiz paylaşdılar.\nPaylaşanlar arasında İntiqam Əliyevin qızı Nərmin Kamilsoy da vardı. Elə bu reaksiyamın gec ortaya çıxmasının səbəbkarı da odur. Məsələ ondadır ki, Nərmin xanımın öz Facebook divarında adı keçən məktubu paylaşdığını görüncə, dərhal ona şəxsən müraciət edib olaya aydınlıq gətirmək istədim. Amma üstündən düz 5 gün keçməsinə baxmayaraq bu xanım mənə cavab vermir. Yəni anladığım budur ki, yalana ortaq olmaq istəyir. Halbuki ona yazmışdım ki, zatən mənim çıxışımın videosunu da paylaşmısınız, orda aydın görünür ki, mən İntiqam Əliyevə heç işarə belə etmirəm.\nNərmin Kamilsoya yazdığım məktub\nTəəssüf ki, hələ də bir reaksiya gəlməyib. Amma çox arzu edərdim ki, Nərmin xanım da, İntiqam bəy də məsələyə münasibət bildirsin. Sadəcə bunun yalan olduğunu anladıqlarını deməklə yetinməsinlər. Azərbaycana qarşı yorulmadan fəaliyyət göstərən şəbəkələrin yalan üzərində qurulmuş təbliğatını da şərh etmələrini istərdim onların.\nBir də onu istərdim ki, bu cür təxribatçıların arxasınca sürünənlər nəhayət ki, ayılsınlar. Ayılsınlar və görsünlər ki, Azərbaycan adına edilən ən xırda yaxşılıq belə onlarda necə qıcıq yaradır. Belədirsə, deməli bu adamların dərdi Azərbaycanda insan haqları deyil. Onların dərdi sadəcə bizim cəmiyyətimizin sabitliyini çalxalamaq, insanlarımızı qarşı-qarşıya gətirməkdir. Ona görə də göz görəsi uydurmalarla bizim kimi insanları gözdən salmağa çalışırlar. Özü də beynəlxalq səviyyədə.\nBax, beynəlxalq qarayaxma maşını belə işləyir.\nSonda məlum tədbirdəki çıxışımın da yer aldığı videonu təqdim edirəm ki, ingiliscə bilənlər özləri baxıb bir daha əmin olsunlar ki, bu Florian adlı təxribatçı yalan danışır! Özü də ağ yalan!\n« Bir Azərbaycan gəncinin yazdırdığı uzun yazı… – Video\nAB ölkələrində insan haqları pozuntuları və ksenofobiya »


Bakıda Rizvan İsmayılın fərdi sərgisi açılacaq - AZƏRTAC\nBakıda Rizvan İsmayılın fərdi sərgisi açılacaq\nAZƏRTAC xəbər verir ki, sərgidə rəssamın müxtəlif üslublarda yaratdığı əsərlər nümayiş ediləcək. O, rəssamlıq, heykəltəraşlıq və memarlıqda tətbiq olunan yeni “Numerologizm” (Əbcədizm) üslubunun yaradıcılarındandır.\nNumerologiya - rəqəmlərin bir-biri ilə qarşılıqlı münasibəti və əks-təsiri olan fiziki obyektlər, proseslər, insan həyat və şüurunun sirli əlaqələrinin mövcudluğu ilə bağlı ezoterik (gizli) inanc sistemidir.\nRizvan İsmayıl “İdeal cəmiyyət”, “Özünəqayıdış”, “Müqəddəs”, “Rəqəmsal”, “Üç kitab”, “Sirli mağara”, “Yaşam tərzi”, “Dua anında”, “Fərqli düşüncə”, “Mehriban ailə”, “Həyatın rəngi”, “Yüksəliş”, “Yeni doğuluş”, “İnsan”, “Müqəddəs 40” və s. əsərlərin müəllifidir.\nAZERTAG.AZ :Bakıda Rizvan İsmayılın fərdi sərgisi açılacaq


Türkiyə Böyük Millət Məclisinin komissiyası Almaniya Bundestaqına müraciət edib - Report.az\nTürkiyə Böyük Millət Məclisinin komissiyası Almaniya Bundestaqına müraciət edib\n2 İyun, 2016 12:08\nBakı. 2 iyun. REPORT.AZ/ "Almaniya Bundestaqı Türkiyə-Ermənistan əlaqələrinin qurulmasına xidmət etmək məsələsində səmimidirsə, düşmənçilik və intiqam hisslərini miras qoymamalı, tarixi təhrif etməkdən əl çəkməli, yeni nəsillər arasında dostluq və barışın yaranamsına çalışmalıdır".\n"Report" xəbər verir ki, bu fikirlər Türkiyə Böyük Millət Məclisinin Xarici əlaqələr komissiyasının Almaniya Budestaqına göndərdiyi müraciətdə qeyd olunub.\n1915-ci ildə Osmanlı imperiyasında baş vermiş hadisə ilə bağlı qanun layihəsinin Almaniya parlamentində müzakirəyə çıxarılmasına etiraz edən komissiya üzvləri Bundestaq deputatlarını bu addımdan çəkinməyə çağırıblar.\nMüraciətdə qeyd olunub ki, Almaniya Bundestaqının irəli sürdüyü "keçmişin uçurumlarını aradan qaldırmaq məsələsində türklər və erməniləri dəstəkləmək" kimi arqumentlər gülüncdür.\nKomissiya üzvləri bildirib ki, bu layihənin qəbulu Türkiyə ilə Almaniya arasında dostluq və müttəfiqliyə zərər vuracaq və bu da ciddi narahatlıq yaradır: "Belə bir layihənin Bundestaqdan keçməməsi sağlam düşüncənin qalib gələcəyinin göstəricisi olacaq".\nQeyd edək ki, müraciəti Türkiyə Böyük Millət Məclisinin Xarici əlaqələr komissiyasının Ədalət və İnkişaf Partiyası, Cümhuriyyət Xalq Partiyası və Milliyyətçi Hərəkat Partiyasından olan üzvləri imzalayıb. Xalqların Demokratik Partiyasının (HDP) komissiyada təmsil olunan üç üzvü müraciətə qoşulmayıb.\nXatırladaq ki, bu gün Bakı vaxtı ilə saat 13:10 Bundestaqda qondarma "erməni soyqırımı" ilə bağlı qanun layihəsi müzakirə olunacaq.


Oqtay Şirəliyev Ümumdünya Səhiyyə Assambleyasının 66-cı sessiyasında iştirak etmişdir\nOqtay Şirəliyev Ümumdünya Səhiyyə Assambleyasının 66-cı sessiyasında iştirak etmişdir\nSəhiyyə naziri Oqtay Şirəliyev 20-30 may 2013-cü il tarixlərdə İsveçrə Konfederasiyasının Cenevrə şəhərində keçirilmiş Ümumdünya Səhiyyə Assambleyasının 66-cı və Ümumdünya Səhiyyə Təşkilatı İcraiyyə Komitəsinin 133-cü sessiyalarında iştirak etmişdir.\nTədbirin gündəliyinə ÜST Baş Direktoru Dr. M. Çanın hesabatı, regional komitələrin İcraiyyə Komitəsinə hesabatları, ÜST islahatları, qeyri infeksion xəstəliklərə qarşı mübarizə, ÜST islahatları, Beynəlxalq Səhiyyə Qaydaları, əlillik və həssas qrupların sosial həyata qaytarılması, sağlam həyat tərzinin təşviqi, səhiyyənin sosial determinantları, səhiyyə və sosial sektorun maliyyələşdirilməsi, ÜST təşkilatında idarəçilik və digər məsələlər daxil edilmişdir.\nHər il olduğu kimi 66-cı sessiyada da Ümumdünya Səhiyyə Təşkilatının Baş Direktoru Dr. Marqaret Çan hesabat məruzəsi ilə çıxış etmişdir.\nBaş Direktor ana və uşaq sağlamlığının qorunması və son zamanlar Yaxın Şərqdə baş verən siyasi hadisələrdə səhiyyə məsələlərinin həlli, habelə infeksion və qeyri infeksion xəstəliklərə qarşı aparılan mübarizənin uğurlu nəticələrindən söz açaraq qeyri infeksion xəstəliklərə qarşı mübarizənin qloballaşdırılması və bunun bütün ÜST regionlarına şamil edilməsinin əhəmiyyətini xüsusilə vurğulamışdır. Baş direktor infeksion xəstəliklərə qarşı mübarizədə 2007-ci ildə qüvvəyə minən Beynəlxalq Tibbi Sanitar Qaydalarının əhəmiyyətini qeyd etmişdir.\nİlkin plenar müşavirələrdən sonra Assambleya öz işini Komitələrdə Komitələrində davam etdirmişdir.\nKomitələrdə səhiyyənin texniki məsələləri, Beynəlxalq Tibbi-Sanitar Qaydaların həyata keçirilməsi, İctimai səhiyyə və innovasiyalar, Minilliyin İnkişaf Məqsədlərində səhiyyə məsələləri, infeksion xəstəliklərlə mübarizə, yeni doğulmuşların qidalanması, malyariya, vəbaya qarşı mübarizə, poliomielitin aradan qaldırılması, qan məhsullarının təhlükəsizliyi və keyfiyyəti, səhiyyə sahəsində elmi tədqiqat işlərinin aparılmasında ÜST-nın rolu, qlobal immunizasiya strategiyası, işğal olunmuş Fələstin ərazilərində səhiyyənin vəziyyəti, təbii çiçək ehtiyatlarının ləğv edilməsi və digər məsələlər müzakirə edilmişdir.\nÜmumdünya Səhiyyə Assambleyasının 66-cı sessiyasının keçirildiyi tarixlərdə Azərbaycan nümayəndə heyəti ÜST Baş Direktoru və Direktorun Katibliyi ilə, Belarus Respublikasının , Əfqanıstan, Türkiyə, Türkmənistan, Özbəkistan, Qazaxıstan səhiyyə nazirləri ilə, Malta Respublikasının səhiyyə naziri, ÜST Avropa Regional Direktoru ilə, ÜST Baş Direktoru Marqaret Çan işçi görüşlər keçirilmişdir.\nGörüşlərdə ölkələrimiz arasında səhiyyə və tibb elmi sahəsində əməkdaşlıqın inkişaf etdirilməsi, habelə tibbi kadrların diplomdan sonrakı hazırlığı üzrə əlaqələrin davam etdirilməsi məsələləri müzakirə edilmişdir.\nAzərbaycan tərəfi Ümumdünya Səhiyyə Assambleyasının 66-ci sessiyasında İnfeksion xəstəliklərə qarşı mübarizə, qeyri infeksion xəstəliklər, malyariya, psixi sağlamlıq strategiyası, epidemioloji nəzarətə dair çıxışlar etmişdir.\n28 May 2013-ci il tarixdə Ümumdünya Səhiyyə Assambleyasının 66-cı sessiyası öz işini başa vurmuşdur.


Branka Rauniq — Vikipediya\nbosn. Branka Raunig\n1 yanvar 1935(1935-01-01)\n13 iyun 2008(2008-06-13) (73 yaşında)\nBixaç, City of Bihać[d], Una-Sana Canton[d], Bosniya və Herseqovina Federasiyası, Bosniya və Herseqovina\nBranka Rauniq ( bosn. Branka Raunig ; 1 yanvar 1935, Sarayevo — 13 iyun 2008, Bihac) — Bosniya arxeoloqu, tarixdən əvvəlki dövrün tədqiqatçısı və muzey kuratoru.\nBranka Rauniq 1 yanvar 1935-ci ildə Sarayevoda anadan olmuşdur. Ömrünün ilk illəri Kraljevoda keçib . 1954–1958-ci illərdə Belqrad Universitetinin Fəlsəfə fakültəsində arxeologiya təhsili alıb . Müəllimlərindən biri arxeoloq Branko Havela idi .\nIlodiya qəbilələri, o cümlədən yapodlar\nUniversiteti bitirdikdən sonra, Rauniq Bosniya və Herseqovinaya geri qayıdır, Bihaçdakı Punye muzeyində işləməyə başlayır . Rauniq, yapodlar qəbiləsinə aid arxeoloji materiallarla işləyərkən sonrakı elmi karyerasını həsr etdiyi bu qədim Hind-Avropa xalqı ilə maraqlanmağa başlayır . 1963-cü ildə Rauniq, Punye bölgəsinə diqqət yetirərək yapodların tarixini öyrənməyə davam etdiyi Djakovo bölgəsində yerləşən muzeydə işə başlayır . Bu bölgədəki arxeoloji materiallara əsaslanaraq 1971-ci ildə müdafiə etdiyi magistr işini yazır . 1987-ci ildən başlayaraq 1998-ci ildə təqaüdə çıxanadək Rauniq Punyer muzeyinin direktoru vəzifəsində çalışmışdır. 1992-ci ildə Yapod qəbiləsinin sənəti və dini mövzusunda doktorluq dissertasiyasını müdafiə etmişdir .\nRipsedən arxeoloji tapıntılar\nElmi karyerası dövründə Rauniq qazıntılarda iştirak etmiş və işlərinin nəticələrini yqələmə almışdır. Onun bölgədəki arxeoloji obyektləri arasında — Srkvina-Qolubiç, Vranduk, Pod, Qradina və Sojeniçko, eləcə də yaxın bir site Qradişkaya yaxın ərazi yer almışdır . Rauniq Djakovodakı qəbristanlıqları araşdırmış və orada Romalıların məskəninin olduğunu sübut etməkdə mühüm rol oynamışdır . O, qazıntılara rəhbərlik etdiyi dövrdə məscdidin tapılmasında da iştirak etmişdir . Raunig maddi mədəniyyətin bir çox cəhətləri ilə , eyni zamanda Krchanda aşkarlanan və Laten mədəniyyəti aid keramika araşdırmaları ilə maraqlanırdı . O həmçinin bölgədə tapılan tarixdən əvvəlki silahları da araşdırırdı . Rauniqin əsas marağı Bosniya tarixindən əvvəlki dövrlərdə olmasına baxmayaraq, eyni zamanda orta əsr abidələrini də öyrənmişdir .\nRauniq, 13 iyun 2008-ci ildə Bihaçda sətəlcəmdən vəfat etmişdir .\nMənbə — "https://az.wikipedia.org/w/index.php?title=Branka_Rauniq&oldid=5872246"\nBosniya və Herseqovinada vəfat edənlər\nBu səhifə sonuncu dəfə 29 mart 2021 10:51 tarixində redaktə edilib.


Körpələrdə immunitetin yaranmasının əhəmiyyəti » Qadin.Net ~ İlk milli qadın portalı\nKörpələrdə immunitetin yaranmasının əhəmiyyəti\nKörpələr anadan olduqda onların xəstəliklərə qarşı immuniteti zəif olur - onların immun sistemi daim dəyişir və uşaqlıq dövrü boyunca inkişaf edir. Buna görə də, onlar böyüklərlə müqayisədə bakteriya və viruslara qarşı dözümsüz olurlar. Körpə xəstəliklərə qarşı əsas anticisimləri ana südündən aldığı üçün ana südü ilə qidalandırma immunitetin güclənməsinə kömək edir. Lakin, peyvəndlər yenə də vacibdir, xüsusən də körpəniz uşaq qatışıqları ilə qidalanırsa.\nKörpənin peyvəndlənməsi ilə onun bədəninə çox zəif xəstəlik yeridilir və immun sistemi güclənərək, xəstəliklə mübarizə aparmağı öyrənir.\nBir çox xəstəliklərə immunitetin yaradılması səbəbilə bu gün nadir hallarda rast gəlinir; peyvəndlənməmiş körpələr arasında bir dəfə xəstəliyin yayılması onların yoluxmasına səbəb olur, məhz buna görə immunizasiya belə vacibdir.\nİmmunizasiya nə zaman olmalıdır\nBütün körpələr, hətta vaxtından əvvəl olanlar, sizdən əldə etdikləri immuniteti itirməyə başladıqda - təxminən iki ayından sonra peyvənd olunmalıdır.\nKörpələrdə immunitetin yaranmasının yan təsirləri\nİmmunizasiyalar təhlükəsizdir və peyvəndlərə qarşı allergik reaksiyalar çox nadirdir. Bəzi körpələrdə iynə vurulan yerdə şişlik və ya qızartı əmələ gəlir. Körpədə bu əlamətlər olarsa, yaxşı bir ağrıkəsici kömək edə bilər. Bəzən körpələr onlara vurulan peyvəndə görə çox zəif formada xəstəlik simptomlarından əziyyət çəkir, lakin onlar nəticəsində hər hansı bir ciddi fəsadla üzləşməyəcəkdir. Körpəniz müdafiə olunmursa, əsl risk xəstəliyin özünə yoluxduqda meydana çıxır.\nƏgər körpənizin peyvəndə qarşı mənfi reaksiya verdiyini düşünürsünüzsə, həkiminizə müraciət edin.\nLimfa vəzləri niyə böyüyür?\nKörpələr qrip olanda nə etməli?


Yüksək Texnologiyalar Parkına bir ildə 14 milyon manat cəlb olunub » Index.az İqtisadiyyat və Biznes xəbərləri Index.az İqtisadiyyat və Biznes xəbərləri\nYüksək Texnologiyalar Parkına bir ildə 14 milyon manat cəlb olunub\nSon bir ili əhatə edən dövr ərzində Yüksək Texnologiyalar Parkında (YT Park) görülən işlərin nəticəsi olaraq, Parka ümumi investisiya məbləği 14 milyon manat olan 6 yeni rezident – “Bakı Polimer İstehsalat” MMC, “Dadaş-N” MMC, “Azcosmetics Group” MMC, “Tak Noosh Group” MMC, “Proline Chemicals” MMC, “Azoil İndustry” MMC cəlb edilib.\nİndex.az YT Park-a istinadən xəbər verir ki, ümumi tikinti sahəsi 31 000 m² olan 6 rezident müəssisədə 162 yeni iş yerinin açılması planlaşdırılır. Hazırda Texnoparkda ümumilikdə 12 rezident, biznes inkubasiya fəaliyyəti üzrə isə 4 rezident fəaliyyət göstərir.\nYT Park-ın yaydığı məlumatda bildirilir ki, Texnoparkda orta aylıq əmək haqqının 20 faizədək artırılıb və Baş plan layihəsinə uyğun olaraq, park ərazisində yerləşən 600 kv metr sahəsi olan istismar dövrü bitmiş köhnə tikilinin tam əsaslı təmiri aparılıb. Həmçinin istismar dövrünü başa vurmaq üzrə olan su və kanalizasiya xətləri yenilənib, yanğın əleyhinə su kəmərləri sistemi çəkilib və hidrantlar quraşdırılıb, perimeter üzrə elektrik xətləri yenilənib.\nYüksək Texnologiyalar Parkı, Bakı Polimer İstehsalat, AMEA, İnvestisiya


“Yoluxma dinamikası məktəblərin açılmasına təsir etməyəcək” - Ekspert - Modern.Az Azərbaycan və dünya xəbərləri\n1 Sentyabr 2021, 09:00 | TƏHSİL\n“Yoluxma dinamikası məktəblərin açılmasına təsir etməyəcək” - Ekspert\n“Koronavirusa yoluxma dinamikası yeni tədris ilinin ənənəvi qaydada başlanmasına təsir etməyəcək”.\nBunu Modern.az-a təhsil eksperti Kamran Əsədov son günlər yoluxma sayının artması ilə əlaqədar məktəblərin açılmaması barədə fikirlərə münasibət bildirərkən deyib.\nOnun sözlərinə görə, yeni tədris ilinin ənənəvi qaydada başlaması qaçılmazdır. Buna əsas verən kifayət qədər məqamlar var.\n“Ali təhsil müəssisələrində yeni tədris ilində karantin qaydalarına əməl olunması üçün ciddi tədbirlər görülür. Burada əsas məsələ auditoriyada tələbələrin tənzimlənməsidir. Mövcud yoluxma sayındakı artım təhsilin ənənəvi qaydada açılmasına təsir etməyəcək. Ona görə ki, indiyədək ölkə üzrə 6 milyondan çox vaksin vurulub. Əgər bu günlərdə biz ictimai obyektlərdə bir yerdə oturub vaxt keçirə biliriksə, deməli, tədrisdə də bir yerdə karantin qaydalarına əməl edərək dərs keçə bilərik.\nBiz tədrisə onlayn şəkildə davam etsək, nəticədə kadr çatışmazlığı ilə üzləşəcəyik. Mən təklif edirəm ki, dərslər açılsın. Amma universitetlərdə bir neçə qaydaya xüsusi diqqət etmək lazımdır. İxtisaslar üzrə ənənəvi, qeyri-ixtisaslar üzrə dərslər isə onlayn şəkildə keçirilməlidir”, - deyə təhsil eksperti vurğulayıb.


Uzun müddət kompüter arxasında oturmaq çiyinlərimiz, qollarımız və əllərimizdə ağrıya səbəb ola bilir. Ölkəmizdə də milyonlarla ofis işçiləri bu kimi ağrılardan şikayətçidirlər. Mütəxəsssilər qeyd edirlər ki, bəzi sadə üsullarla bu ağrılardan qurtulmaq olar. Çünki bu ağrılar çox ciddi xəstəliyə çevrilə bilər.\nAxar.az Medicina.az-a istinadla həmin araşdırmanı təqdim edir:\nKompüter ekranını göz səviyyəsində saxlayın\nKompüterin ekranını göz səviyyənizdə, klaviaturaları isə qollarınıza rahat tərzdə qoyun. Klaviaturaya doğru uzanaraq çiyinlərinizi önə doğru uzatmaqdan uzaq durun. Klaviatura və siçanı (maus) elə yerləşdirin ki, qol oynaqlarını bükməsin. Dirsək və əl biləklərinin bükülmüş tərzdə uzun müddət qalması həmin hissədə qonşu sinirləri sıxışdıraraq əllərdə uyuşma, ağrı kimi nəticələr verir.\nHərəkətsiz qalmaq hərəkət etməkdən daha çətindir. Mütəxəssislər qeyd edirlər ki, ofis işçiləri bütün gün oturmalarına baxmayaraq, xroniki yorğunluq hiss edirlər.\nNə qədər diqqət etsək də, günün yorğunluğu içində bəzi nöqtələri gözdən qaçıra bilərsiniz. Bu səbəblə də ofis işçiləri bir-birlərinə xəbərdarlıq etməli, motivasiya etməlidirlər.\nGecə ağrınız olursa, həkimə gedin\nGün içərisində yaşanan ağrılardan iş çıxışı və ya tətildə qurtula bilərsiniz. Amma çiyin, qol və əllərinizdə ağrılarınız gecə də davam edirsə, mütləq həkimə gedin.\n2020.09.26 / 02:05


Off Roaders 2 - Cirtdan.TV\n(Off Roaders 2)\n-cü(ci) il istehsalı olan HD keyfiyyətli Off Roaders 2(Off Roaders 2) video materialı Cirtdan.TV portalında 2013.07.17 tarixində dərc olunmuş və onu 6579 istifadəçi online izləmişdir.\nRəqibıərinizə nəfəs aldırmayın onları kəçərək birinci olun. Sizin yolunuz çətinliklərlə dolu olacaq dağları daşları keçərək gərək fini.ə doğru qedəsiz ama tebii ki rəqibləriniz sizə imkan verməyəcək mezh buna görə onlardan xilas olmağınız lazımdır. Uğurlar\nOff Roaders 2 videosunu online ləngiməsiz yaxşı keyfiyyətdə izləmək üçün (avtomatik yüklənir), sizin internetin sürəti 1Mbit/s-dən artıq olmalıdır. Videonun yüksək keyfiyyətdə izlənməsi üçün internetin sürəti 2Mbit/s-dən artıq olmalıdır.\nƏgər sizin internetin sürəti Off Roaders 2 videosuna bir başa baxmağa imkan vermirsə, pauza düyməsinə basaraq bir neçə dəqiqə gözləyin. Daha rahat izləmə üçün biz sizə Mozilla,Opera və ya Google Chrome-u yükləməyi məsləhət görürük.\nƏgər "Off Roaders 2" video materialının yayımına çıxış dayanıbsa və ya adı çəkilən video materialın saytdan silinməsini istəyirsinizsə bizimlə əlaqə saxlayın\nsuper yolsuzluq oyunu hamisinnan yaxsidi mence\nadiyeva fidan Spam\nAYTAC ABDULLAYEVA Spam\nƏla iqradı xosuma geldi)) bayaqdan sururem)\nləzət elədi) etaplari da yaxsidi\nçətindi oynuya bilmədim (\nƏla oyundu konkret xoşuma gəldi.


IT ƏRZAQ üçüN KONTEYNER: NöVLƏRI VƏ NEREDEN SATIN ALINIR - İTLƏR HAQQINDA - 2022\nIt ərzaq üçün qablar almaq daha yaxşı nədir?\nQuru qida ilə bir it qidalandırarkən, ərzaq ehtiyatlarının saxlanılması problemi var. Köpək yosunun böyük çantalarını almaq daha sərfəlidir.\nAmma çantada saxlanmaq qeyri-qənaətbəxşdir və tez-tez ərzaq çox nəm və hava ilə pozulub, yağda yağın oksidləşməsinə və qida və vitaminlərin yox olmasına səbəb olur. Quru qida saxlamaq üçün ən əlverişli yoldur xüsusi konteynerlərdir.\nIt ərzaq üçün konteyner növləri\nOnlar şəklində, həcmdə və xüsusi qurğularla fərqlənən müxtəlif növlərdəndir. Elit konteynerlər Curver PetLife Dog ərzaq saxlama konteynerləridir. Onların həcmi 4,5 litr (1,5 kq yem üçün) və 10 litr (4 kq yem üçün) təşkil edir.\nBunlar hava sızdırmazlığı olan qapaqlı və yayılması üçün əlverişli bir valve olan hündür konteynerlərdir. Onlar yüksək keyfiyyətli plastikdən hazırlanır. Alınması, daşıması və saxlanması üçün əlverişli hala gətirmək üçün bir qolu və xüsusi bir yiv də var.\nYolda belə nüsxələrin alınması rahatdır. Evdə, köpek baxımları və quru qida saxlaya bilmək üçün Trixie Köpək Kralından istifadə edə bilərsiniz. Materialın ekoloji təmizliyi ilə fərqlənir və rezin interlayerlə olan qapaq qidalandırıcılığı nəmdən və qarışıqdan qorumaqla sıx bağlanır.\nFerplast konteynırları bir neçə ölçüyə malikdir, ən böyükləri isə 39 litr həcmdə olan və 15 kq quru qida üçün hazırlanmışdır. Gəzinti və səfərlər üçün xüsusi konteynerlər də var. Bu köpək konteynerləri iki litr həcmə malikdir və qida və su üçün iki ədəd 0,75 litr kasa içərir.\nƏlbəttə ki, bu qablar yalnız kiçik və orta cinslərin itləri üçün uygundur, lakin səfərdə yemək saxlayaraq, çox yer tutmamaq vacibdir.\nIt ərzaq konteynerləri daha yaxşı satın almaq harada?\nİt kökləri hər hansı bir böyük pet mağazasında və online mağazada alınır. Bir qiymətə üstünlük avanqardı, onda onlayn mağazadır, çünki onlar mağazanın binalarını və satıcısını saxlamağa xərcləri yoxdur. Seçim hər hansı bir istehsalçının istənilən həcmi və məqsədi, konteynerini tapa biləcəyi İnternetdə daha zəngindir.\nDaimi bir pet mağazasının üstünlükləri, hər hansı məhsulu diqqətlə araşdırmaq, keyfiyyətini şəxsən qiymətləndirməkdir. Ancaq belə bir mağaza konteynerlərində daha bahalı və seçimi məhduddur. Qiymətlər bir çox amillərdən asılıdır:\nonun hazırladığı material,\nOrta hesabla it ərzaq üçün konteynerlər qiyməti 300-2000 rubl təşkil edir.


Azərbaycanlı jurnalist Fransa mediasında Qarabağ atlarından yazıb – İctimai-Siyasi Media Portalı\n08.07.2021\tOff\tBy admin\nAzərbaycanın yeganə fransızdilli mətbu orqanı “Le Carrefour” (Yol qovşağı) qəzetinin təsisçisi, fransızdilli jurnalist Zeynab Kazımovanın Fransanın “Musulmans en France” www.musulmansenfrance.fr xəbər portalında “Qarabağ atı – bəşəriyyətin dünya irsinə aid bir cins” (Le cheval Karabakh, race appartenant au patrimoine mondial de l’humanité) sərlövhəli məqaləsi yayımlanıb.\nMəqalədə müəllif Böyük Britaniyanın paytaxtı Londonda Qarabağ atlarının da iştirak etdiyi ənənəvi “Vindzor Kral Atçılıq Şousu”nda Kraliça II Elizabetin və kral ailəsinin digər üzvlərinin tamaşa etdikləri tədbirlərdə Azərbaycanın təqdim etdiyi “Xarıbülbül” adlı xüsusi şou-kompozisiya təqdimatının nümayiş etdirildiyini diqqətə çatdırıb. Jurnalist həmin təqdimatda Qarabağ atlarının füsunkar gözəlliyi, Azərbaycanın milli musiqisi və rəqslərinin britaniyalıları heyran etdiyini vurğulayıb.\nQeyd olunub ki, ilk dəfə “Xarıbülbül” kompozisiyası bu il iyunun 15-də Şuşada Heydər Əliyev Fondunun təşkilatçılığı ilə “Musiqi irsi və Qarabağ atları Cıdır düzündə” adlı musiqili kompozisiyanın təqdimatı zamanı nümayiş etdirilib. Müəllif “Xarıbülbül” kompozisiyasında Qarabağın rəmzi sayılan iki xarıbülbül gülünün birləşərək Azərbaycan ilə Türkiyə arasındakı əbədi dostluq və qardaşlıq münasibətlərini təcəssüm etdirdiyini xatırladıb. Həmin vaxt Türkiyə Respublikasının Prezidenti Rəcəb Tayyib Ərdoğana ən qədim at cinslərindən olan “Zəfər” adlı Qarabağ atının hədiyyə edildiyi də məqalədə əksini tapıb.\nMüəllif Azərbaycanda at hədiyyə verilməsi ənənəsindən söz açaraq, atın etibarlı yoldaş olması baxımından bunun xüsusi məna daşıdığını bildirb.\nZeynab Kazımova sovet hökuməti tərəfindən 1956-cı ildə İngiltərə Kraliçası II Elizabetə “Zaman” ləqəbli Qarabağ atının hədiyyə göndərilməsinin Azərbaycanda cins atların yetişdirilməsi tarixində mühüm hadisələrdən biri hesab olunduğunu vurğulayıb.\nMəqalədə bildirilib ki, Qarabağ atları bir çox beynəlxalq sərgidə uğur qazanıb. Məsələn, “Xan” ləqəbli Qarabağ atı 1867-ci ildə Fransada keçirilmiş bir sərgidə mükafatlandırılıb, “Elyetmez” ləqəbli at 1869-cu ildə keçirilən Ümumrusiya At Sərgisində sertifikat alıb.\nAzərbaycanda atçılığın tarixinə diqqət çəkən müəllif bu sənətin ölkəmizdə qədim dövrlərdən bəri meydana çıxdığını bildirib. Məqalədə vurğulanıb ki, atçılıq qədim Azərbaycan dövlətləri olan Manna, Midiya, Atropatena və Albaniyada geniş yayılmışdı. “Bir sıra yerli at cinsləri, Azərbaycan atlarının təbii və tarixi şərait nəticəsində təkamülü nəticəsində, eləcə də gündəlik həyatın ehtiyacları sayəsində yüz illər boyu meydana çıxıb. Bunlardan biri də Azərbaycanın Qarabağ bölgəsində inkişaf edən məşhur Qarabağ atıdır”, – deyə məqalədə qeyd olunub.\nMüəllif bildirib ki, XX əsrdə Qarabağ atları tarixində ən əlamətdar hadisə Ağdam Atçılıq Mərkəzinin yaradılması idi. “Bu Mərkəzin yaradılması Qarabağ at cinsinin yaxşılaşdırılmasında çox böyük rol oynayıb. Ancaq 1993-cü ildə Ağdam Ermənistan tərəfindən işğal edildi və şəhər tamamilə dağıdıldı…”, – deyə müəllif fransızdilli oxucuların diqqətini bir daha Ermənistanın Azərbaycan torpaqlarında törətdiyi misilsiz dağıntılara və vurduğu zərərə diqqət çəkir.\nYazıda vurğulanıb ki, XX əsrin sonlarında Ermənistanın Azərbaycana qarşı hərbi təcavüzündən sonra Ağdam Atçılıq Mərkəzi 1994-cü ildə Ağcabədi bölgəsinin Xamtorpağ adlanan ərazisinə köçürülüb. Torpaq, su və bitki örtüyü Qarabağ atlarının doğulduğu Ağdamdakından fərqli olsa da, onlar ötən dövrdə yeni şəraitə uyğunlaşdılar.\nAzərbaycan dövlətinin Qarabağ atlarının şöhrətini bərpa etmək və ölkədə atçılığın inkişafını təmin etmək üçün ciddi addımlar atdığını vurğulayan müəllif 2007-ci ildə “Atların yetişdirilməsi haqqında” Azərbaycan Respublikasının Qanunun qəbul edildiyini diqqətə çatdırıb. Qeyd edib ki, Prezident İlham Əliyev tərəfindən bu qanunun tətbiqi üçün müvafiq fərmanlar imzalanıb, eyni zamanda, At Yetişdirmə İnkişaf Proqramı təsdiq edilib.\nZeynab Kazımova qeyd edib ki, Azərbaycanın Vətən müharibəsində şanlı qələbəsindən sonra bu gün Qarabağ atı Qarabağdakı evinə qayıdır. Qarabağ atı öz şöhrətini qaytarır.\nMüəllif onu da əlavə edib ki, Qarabağ atı UNESCO tərəfindən ilk dəfə Ümumdünya İrsinə aid at cinsi kimi tanınır.\nJurnalist, həmçinin məqalədə Azərbaycanın qədim atüstü oyunu olan çovqan oyununa da diqqət çəkir. Məqalədə bu barədə deyilir: “2013-cü ildə UNESCO Bəşəriyyətin Qeyri-Maddi İrsinin Mühafizəsi üzrə Hökumətlərarası Komitəsinin 8-ci iclasını keçirdi. Bu münasibətlə Azərbaycan, onun Qarabağ bölgəsi, eyniadlı bölgədən çıxan Qarabağ atlarının belində oynanan ənənəvi atçılıq oyunu olan çovqanın uyğunluğunu təsdiqlədi. Polonun atalarından sayılan bu oyun topa vuran süvariləri bir araya gətirir. Çovqanın təcili qorunmaya ehtiyacı olduğu qəbul edildi. Buna görə UNESCO bəşəriyyətin dünya irsinə aid olan bu cinsi qorudu”.\nMüəllif xüsusi vurğulanıb ki, bir heyvan növünün UNESCO tərəfindən bəşəriyyətin dünya irsi siyahısına daxil edilməsi ilk hadisədir.\nMəqalənin fransız dilində tam mətni ilə aşağıdakı link vasitəsilə tanış olmaq mümkündür:\nCategoryAna xəbər Cəmiyyət Mədəniyyət Siyasət Xəbərlər\nƏlilliyi olan şəxslərə 22 mindən çox reabilitasiya vasitəsi verilib\nÜÇ DƏFƏ İŞDƏN ŞIXARIAN GƏNÇ ALİM ÜÇ DƏFƏ DƏ İŞİNƏ GERİ QAYTARILDI!


Palitra qəzetiNaxçıvanda təşkil olunan yarmarkada bolluq müşahidə olunur\nNaxçıvanda təşkil olunan yarmarkada bolluq müşahidə olunur\nTarix: 15.08.2017 | Saat: 15:09:00 | E-mail | Çapa göndər\nMuxtar respublikada əhalinin ərzaq məhsulları ilə etibarlı təminatında, süni qiymət artımının qarşısının alınmasında və istehlakçıların seçim imkanlarının artırılmasında kənd təsərrüfatı məhsullarının satış yarmarkalarının təşkil olunması mühüm rol oynayır. Naxçıvan şəhərindəki Mərkəzi bazarda təşkil olunan növbəti satış yarmarkasına 300-dən çox məhsul istehsalçısı satışa 65 tona yaxın mövsümi kənd təsərrüfatı məhsulu çıxarmışdı.\nBurada alıcılara müxtəlif növ ərzaq, meyvə-tərəvəz, ət və süd məhsulları, müxtəlif çeşiddə çərəzlər təklif edilirdi. Yarmarkada ənənəvi olaraq muxtar respublikada fəaliyyət göstərən 26 istehsal müəssisəsi 87 adda, 175 çeşiddə məhsul satışa çıxarmışdı. Qiymətlərin bazar qiymətindən 10-25 faiz aşağı olması alıcıların da ürəyincə idi. Onlar yarmarkanın təşkilindən və qiymətlərin sərfəli olmasından razılıq edirdilər.\nŞəhər sakini Sona Məhərrəmova yarmarkadan razı qaldığını və öz torpağımızda yetişən meyvə-tərəvəzin başqa yerin məhsulları ilə əvəz olunmadığını dedi. Müsahibimiz qiymətlərin də münasib olduğunu söyləməklə yanaşı, bazarda məhsul bolluğu olduğunu söylədi. O, kənd təsərrüfatı yarmarkalarını təşkil edənlərə öz minnətdarlığını bildirdi.\nDigər şəhər sakini Abasət Əlverdiyev ilə də həmsöhbət olduq. O dedi ki, satış yarmarkası qiymətlərin aşağı salınmasına gətirib çıxarıb. Daha doğrusu, qiymətlər bazarlarda yaradılan bolluğa uyğun olaraq formalaşıb. Müsahibimiz belə yarmarkaların müntəzəm olaraq təşkil edilməsindən razılığını ifadə etdi.\nYarmarkaya Ordubad rayonunun Dəstə kəndindən tərəvəz məhsulları gətirmiş Süleyman Əliyev burada kənd adamları üçün əlverişli şəraitin yaradıldığını bildirdi. Dedi ki, meyvə-tərəvəz məhsullarına yarmarkada maraq böyükdür və çəkdiyimiz zəhmət hədər getmir.\nQeyd edək ki, muxtar respublikada təşkil olunan kənd təsərrüfatı məhsullarının satış yarmarkalarında satıcı və alıcıların rahatlığının təmin olunması üçün əlverişli ticarət mühiti yaradılıb. Fermerlər, sahibkarlar və kənd təsərrüfatı məhsulları istehsalçıları məhsullarını satmaq üçün yarmarkaya gətirir və münasib qiymətlərlə alıcılara təklif edirlər. Bu isə onların məhsullarını asanlıqla satmasına imkan yaratmaqla yanaşı, istehlakçıların tələbatının ödənilməsini təmin edir.


Azərbaycan Respublikasının xarici işlər naziri Elmar Məmmədyarovun NATO Qətiyyətli Dəstək Nazirlər toplantısında çıxışı\nAzərbaycan Respublikasının xarici işlər naziri Elmar Məmmədyarovun çıxışı\nNATO Qətiyyətli Dəstək Nazirlər toplantısı, Brüssel, 1-2 dekabr 2015-ci il\nİlk növbədə mən cənab nazir Rəbbanini ürəkdən salamlamaq istərdim. O, Əfqan Milli Müdafiə və Təhlükəsizlik Qüvvələri ilə birgə Əfqanıstanın uğurlu gələcəyi üçün həlledici rola malik Milli Birlik Hökumətini təmsil edir.\nBu gün Əfqanıstanda problemlər qalmaqdadır və biz əfqan dostlarımızla daha çox işlər görməliyik. Azərbaycan bu məqsədlə öz səylərini davam etdirmək və qoşun, multimodal tranzit, təlim və maliyyə yardımı təminatı ilə Qətiyyətli Dəstək Missiyasına (QDM) əhəmiyyətli dərəcədə töhfə vermək əzmindədir.\nBu baxımdan, mən ölkəmin QDM-ə eyni sayda heyətdən ibarət qoşunla verdiyi töhfəsinin 2016-cı il ərzində də davam etdiriləcəyini bir daha bildirirəm. Əlavə olaraq, Azərbaycan Əfqanıstan Milli Ordusu Etimad Fonduna artıq 1 milyon avro ianə şəklində yardım etmişdir və 2017-ci ilin sonuna qədər Əfqanıstan Milli Ordusu Etimad Fonduna 2 milyon avro töhfə verəcəkdir. İlk tranş artıq NATO/Əfqanıstan Milli Ordusu Etimad Fonduna köçürülmüşdür.\nBundan başqa, mən QDM-in tamamlanmasından sonra NATO-nun gücləndirilmiş Davamlı Tərəfdaşlıq missiyasına qoşulmaq üzrə prinsipial razılığımızı vurğulamaq istərdim.\nSon olaraq bildirmək istərdim ki, ölkəmin Əfqanıstanın sabitliyinə töhfəsi NATO əməliyyatlarında iştirakdan genişdir. Biz təhsil və təlim, infrastruktur və nəqliyyatın inkişafı, investisiyalar sahəsində və maliyyə yardımı vasitəsilə əməli töhfələrimizi artırmaqla, Əfqanıstanı özü-özünü təmin etmək məqsədilə tutduğu islahatlar yolunda dəstəkləyirik. Azərbaycan Əfqanıstanı Avropa ilə birləşdirəcək və bununla Əfqanıstanın davamlı gələcəyi üçün imkanlar açacaq Yeni İpək Yolunun mühüm hissəsidir.


20 Sentyabr 2021, 14:30 (GMT +4)\nBakı, 20 sentyabr, SalamNews. Qəbələ Rayon Polis Şöbəsinin əməkdaşları tərəfindən keçirilən nəzarət tədbirləri zamanı fərdi evlərdə təşkil edilən toy mərasimlərində karantin qaydalarının pozulması halları aşkarlanıb.\nDaxili İşlər Nazirliyinin Mətbuat Xidmətinin Şəki regional qrupundan SalamNews-a verilən məlumata görə, rayonun Bum qəsəbəsində Azad Qəribova məxsus fərdi yaşayış evinin həyətyanı sahəsində keçirilən toy mərasimində 150 nəfərdən artıq qonağın iştirak etdiyi və onlardan otuzunun COVID-19 pasportu olmadığı müəyyən edilib.\nAparılan yoxlamalar zamanı Yenikənd kəndində də Arzu Soltanova məxsus ünvanda təşkil edilən toy mərasimində analoji qayda pozuntularına rast gəlinib. Belə ki, mərasimdə 180 qonağın iştirak etdiyi və onlardan iyirmi səkkizinin COVID-19 pasportu olmadığı aşkar edilib.\nQayda pozuntuları ilə əlaqədar toy sahibləri inzibati məsuliyyətə cəlb olunub və hər biri 300 manat məbləğində cərimələnib.


GƏNCƏDƏ MODUL TİPLİ XƏSTƏXANA QURULUR - İNFEKSİYAYA YOLUXMUŞ 200 NƏFƏRƏ EYNİ VAXTDA TİBBİ YARDIM GÖSTƏRMƏK MÜMKÜN OLACAQ | CBC.AZ\nGƏNCƏDƏ MODUL TİPLİ XƏSTƏXANA QURULUR - İNFEKSİYAYA YOLUXMUŞ 200 NƏFƏRƏ EYNİ VAXTDA TİBBİ YARDIM GÖSTƏRMƏK MÜMKÜN OLACAQ\nMay 05 2020 14:04\nÖlkədə koronavirus pandemiyasına qarşı mübarizənin daha da gücləndirilməsi məqsədilə Prezident İlham Əliyevin müvafiq sərəncamına uyğun olaraq modul tipli xəstəxanaların tikintisinə başlanılıb. Bu xəstəxanalardan biri də Gəncədə inşa edilir.\nAZƏRTAC-ın bölgə müxbiri xəbər verir ki, şəhərdəki Yoluxucu Xəstəliklər Xəstəxanasının yaxınlığında inşa edilən modul tipli xəstəxana 2700 kvadrat metr ərazidə qurulur. Üç korpusdan ibarət olacaq xəstəxanada infeksiyaya yoluxmuş 200 nəfərə eyni vaxtda tibbi yardım göstərmək imkanı yaradılacaq.\nÜç bölmənin hər birində uzunluğu 100, eni 10 metr olan beton örtüyün döşənməsi işləri yekunlaşdırılıb, konstruksiyalarla xəstəxananın qurulmasına başlanılıb. Tikinti işləri ilə yanaşı, əraziyə su, təbii qaz və elektrik xətləri çəkilir. Koronavirus pandemiyasına yoluxmuş şəxslərin effektiv müalicəsinin təmin edilməsi məqsədilə inşa edilən modul tipli xəstəxanada işlərin 45 günə tam başa çatdırılması nəzərdə tutulur.


Ümummilli lider Heydər Əliyevin xatirəsi ehtiramla yad edilir » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\n12 Dekabr 2019, 18:01 346\nNazirlikdən verilən məlumata görə, ümummilli lider Heydər Əliyev xalqın sosial rifah səviyyəsinin yaxşılaşdırılmasını, əhalinin etibarlı sosial müdafiəsi sisteminin yaradılmasını daim diqqət mərkəzində saxlayıb. Onun sosial sahəyə xüsusi qayğısı nəticəsində müstəqilliyin ilk illərindən respublika əhalisinin sosial müdafiəsinin gücləndirilməsi, müasir tələblərə uyğun sosial müdafiə sisteminin formalaşdırılması məqsədilə köklü islahatlara başlanılması, sosial sahədə mütərəqqi beynəlxalq yanaşmalara uyğun qanunvericiliyin yaradılması istiqamətində mühüm tarixi addımlar atılıb. Eyni zamanda, MDB məkanında ilk dəfə Azərbaycanda yeni sosial-iqtisadi münasibətlər dövrünə uyğun Əmək Məcəlləsi, Demoqrafik İnkişaf Konsepsiyası qəbul edilib. Məşğulluq, əmək miqrasiyası və s. sahələrlə bağlı qanunların, əlilliyin qarşısının alınması və reabilitasiyası üzrə ilk dövlət proqramının qəbul edilməsi, pensiya təminatı sisteminin qabaqcıl beynəlxalq təcrübə əsasında yenidən qurularaq təkmilləşdirilməsi üçün islahatlara başlanması təmin olunub. Məhz Ulu öndər Heydər Əliyevin təşəbbüsü və tapşırığı ilə hələ 1990-cı illərdə əhalinin rifah halının yaxşılşadılmasına yönələn mühüm sosial proqramlara başlanılmaqla bu proqramlar sonralar ildən-ilə genişlənib.


Mumiyanın bakteriasid tərkibə malik olduğu üçün onun penisiliin qədər təsirə malik olduğu öz sübutunu tapıb. Bu səbəbdən də onun qəbulu angina, dizenteriya, göbələk xəstəlikləri və ekzemanı sağaldır. Mumiya ilə müalicə orqanizdə immunoloji prosesləri həll edir, orqanizmin müdafiə qüvvəsini artırır, geniş spektrli bioloji təsir göstərir. Mumiya dünyada yeganə maddədir ki, o bütün xəstəlikləri müalicə edir. Bu maddə insanın toxumalarını qocalmağa qoymur və ömrünü uzadır. Daha Ətrfalı\nOxşar xəbər: Bakıda sürücünü avtobusdan düşürdüb döydülər – ANBAAN VİDEO


Almaniyanı könüllü 55 min miqrant tərk edib\nBBC-nin məlumatına görə, onların əksəriyyəti Almaniyadan sığınacaq ala bilməyən Qərbi Balkan sakinləridir. Beləliklə onlar deportasiya və Almaniyaya giriş qadağasından qurtulublar. Onların təkcə 15 mini Albaniyadandır. Ümumilikdə isə bu il Almaniyadan 25 min adam deportasiya edilib.\n“Sueddeutsche Zeitung” qəzeti bu il Əfqanıstan, İran və İraqa könüllü qayıdanların sayının artdığını yazır. Məsələn bu il Almaniyadan Əfqanıstana 3 200-dən çox qaçqın dönüb ki, bu ötən illə müqaisədə 10 dəfə çoxdur. Getmək istəyənlərin artmasına səbəb, Almaniya hökumətinin yolpulu da daxil olmaqla onlara kompensasiya verməsidir. Məlumata görə, Almaniya hökuməti yaxın 3 il ərzində bu proqrama 150 milyon avro xərcləyəcək. Son ilyarım ərzində Almaniyaya milyondan çox qaçqın gəlib.


Bakı Olimpiya Stadionu və Qız qalası qırmızı rənglə\nBakı Olimpiya Stadionu və Qız qalası qırmızı rənglə işıqlandırıldı\n21:14 24 Mart 2021 Oxunub : 1838\nMəqsəd diqqəti vərəmlə mübarizəyə yönəltməkdir. Stop TB ("Vərəmə son qoyaq") tərəfdaşlığı 2017-ci ildən başlayaraq hər il Ümumdünya Vərəmlə Mübarizə Günü ilə əlaqədar dünyanın müxtəlif şəhərlərində yerləşən tarixi memarlıq tikililərinin, əhəmiyyətli binaların "qırmızı rəngə" boyanması aksiyasını keçirir. Bu il Azərbaycan Vərəm əleyhinə QHT Koalisiyası və "Sağlamlığa Xidmət" İctimai birliyi bu aksiyanın ölkəmizdə də keçirilməsinə təşəbbüs göstərib. Bununla da, vərəmdən əziyyət çəkən insanların ağrı və çətinliklərinə diqqət çəkilib və onlarla həmrəylik nümayiş olunub.\nTeqlər: BakıOlimpiyaStadionu Qızqalası


FAVORİTLƏR: Parlament seçkilərində Sumqayıtdan kimlər daha şanslıdırlar? » 168saat.com\n168saat.com » Siyasi » FAVORİTLƏR: Parlament seçkilərində Sumqayıtdan kimlər daha şanslıdırlar?\n09:38 23 yanvar Siyasi 281\nMarafon başladı. Ötən ilin dekabrında Parlament növbəti çağırışını gözləmədən özünü buraxdı və budur, fevralın 9-da növbəti dəfə qutulara yaxınlaşmalı və Milli Məclisin yeni tərkibini formalaşdırmaq üçün öz mövqeyimizi ifadə etməliyik. İndilik isə təbliğat-təşviqatı diqqətlə izləməli, namizədləri tanımalıyıq.\n"168 saat"ın Analitik Qrupu Sumqayıt üzrə 4 seçki dairələrini təhlil edib və favoritləri müəyyənləşdirməyə çalışıb.\n41-ci seçki dairəsi\nDairənin ən iki şanslı namizədindən biri kimi Hicran Hüseynovadır. Yeni Azərbaycan Partiyasının namizədi olan H.Hüseynova Ailə, Qadın və Uşaq Problemləri üzrə Dövlət Komitəsinin sədri və siyasi elmlər doktorudur. 2015-ci ildə "Şöhrət" ordeni ilə təltif edilmiş H.Hüseynova sumqayıtlılar üçün də yad sima deyil. Onun atası Kamran Hüseynovu sumqayıtlılar bu gün hörmətlə anırlar. Qeyd edək ki, məhz bu fakt onun millət vəkili olmaq istəyən qızı - Hicran Hüseynovanın şansını bir qədər də artırır. Qeyd edək ki, Kamran Hüseynov 1953-1958-ci illərdə Sumqayıt Şəhər Partiya Komitəsinin birinci katibi vəzifələrində çalışıb. Xatırlatmaq yerinə düşərdi ki, H.Hüseynova 2005-ci ildə 42 saylı Sumqayıt II seçki dairəsindən o zaman müxalifətin - "Azadlıq bloku"nun vahid namizədi, xalq artisti Flora Kərimova ilə mübarizə aparmış və sonda MSK tərəfindən dairənin nəticələri ləğv olunduğundan bu mandat boş qalmışdı. Yalnız növbəti il boş qalan yerlərə keçirilən seçkilərdə Azərikimyanın ozamankı prezidenti Məcid Kərimov millət vəkili seçilmişdi.\nH.Hüseynovanın ən dişli rəqibi isə həkimdir. Efirdən də seçicilərə tanış olan Vasif İsmayılın ictimai nüfuzunun yüksək olduğu danılmazdır. Odur ki, dairədə əsas mübarizənin bu iki namizəd arasında gedəcəyi şübhə doğurmur. Ancaq nəzərə almaq lazımdır ki, YAP namizədinin təbliğatında partiyanın resursları da təbii olaraq iştirak edəcək. Müstəqil namizəd V.İsmayılda isə bu resurslar mövcud deyil. Digər bir tərəfdən isə V.İsmayılı sosial şəbəkə fenomeni adlandıra bilərik. Müasir texnologiyanın imkanları və bu günə qədər formalaşmış fenomen ona təbliğatını şaxələndirməyə kömək edəcək.\nAmma istənilən halda, nəzərə alınmalıdır ki, seçki Facebookda getmir.\nKeçmiş jurnalist Elman Cəfərovun (Elman Telmanoğlu) və keçmiş AXCP üzvü, Sumqayıt Bələdiyyəsinin üzvü Yusif Salmanovun da bu dairədəki seçkiyə aktivlik gətirəcəyi gözlənilir.\n42-ci seçki dairəsi\nBu dairənin də əsas favoriti YAP-ın təmsilçisidir. Söhbət bundan öncəki çağırışda mandat sahibi olmuş Tahir Mirkişilidən gedir. T.Mirkişili bu dövr ərzində aktiv fəaliyyəti ilə seçilib. Eyni zamanda, iqtisadçı ekspert kimi nüfuz qazanmış millət vəkili ATƏT Parlament Assambleyasında Azərbaycan nümayəndə heyəti rəhbərinin müavinidir. İqtisad elmləri üzrə fəlsəfə doktorudur. T.Mirkişilinin pozitiv imicinin olduğunu da xüsusi olaraq vurğulamalıyıq.\nDairədə yüksək elektorata malik ikinci namizədin olduğunu demək çətindir. Yalnız müxalifyönlü mövqeyi ilə seçilən Elçin Məmmədin canfəşanlıq göstərəcəyi asan proqnoza gəlir.\nSumqayit Regional Mədəniyyət İdarəsinin əməkdaşı, şəhid anası Ceyran Axundova da az-çox tanınan simadır. Eyni zamanda gənc fəal Nərmin Şamilbəylinin xüsusi enerji ilə təşviqat marafonunda iştirak edəcəyi və müəyyən qədər səs toplayacağını ehtimal etmək olar.\n43-cü seçki dairəsi\nBu dairədə YAP marafona yetərincə iddialı namizədlə qoşulub. Söhbət Emin Hacıyevdən gedir. Sumqayıtda doğulan E.Hacıyev Rusiya Xarici İşlər nazirliyinin Diplomatiya Akademiyasında magistr dərəcəsi alıb və iqtisad elmləri üzrə fəlsəfə doktorudur. 2006-cı ildə İqtisadi İnkişaf Nazirliyində aparıcı məsləhətçi vəzifəsində çalışıb. 2007-ci ildən Azərbaycan Respublikasının Sankt-Peterburq şəhərindəki Baş Konsulluğunun əməkdaşı, 2009-cu ildən Rusiyanın Azərbaycanlı Gənclər Birliyinin idarə heyətinin üzvü və məsul katibi olub. Onu dairənin favoriti hesab etmək olar.\nAncaq rəqiblər də "dişsiz" deyil. 2005-2010-cu illər dövründə Müsavat Partiyasının üzvü kimi parlamentə düşmüş İkram İsrafil yenə eyni dairədən mandata iddialıdır. Onu hakim partiyanın namizədinin əsas rəqibi kimi qiymətləndirmək olar.\nOnunla bərabər gəns siyasətçi Kəramət Salayevin də seçki prosesinə dinamizm qatacağını proqnozlaşdıra bilərik.\n44-cü seçki dairəsi\nSözügedən dairəni futbol terminləri ilə ifadə etsək, "ölüm qrupu" adlandırmaq olar. Bu ən müəmmalı seçki dairəsində tanınmışların sayı daha çoxdur.\nSon 10 ildə millət vəkili seçilmiş Hacı Salayev yenidən parlamentə düşməkdə iddialıdır.\nAncaq ikinci və üçündü dəfə namizədliyini irəli sürmüş keçmiş parlamentarilərin bir narahatlığı var: bəlkə də ilk dəfə namizədliyini vermiş şəxs üçün namizədlə ünsiyyət daha rahatdır. Növbəti dəfə eyni yerə iddia edən namizədin qarşısında isə amansız sual qoyulur: Bundan öncə bizim üçün nə etdin?\nBelədə biznesmen kimi tanınan H.Salayevin işi də asan olmayacaq. İllah da ki, nəzərə alsaq ki, onun kifayət qədər nüfuzlu rəqibləri var. Həm də namizədliyini ilk dəfə irəli sürən rəqiblər! Məsələn, Varis Yolçiyev.\nV.Yolçiyev bu gün nəinki ölkədə kitabları ən çox oxunan yazıçılardandır, artıq o, beynəlxalq səviyyədə tanınır və ölkəni təbliğ edir. New York Beynəlxalq Yazıçılar Konqresinin üzvü olan yazıçı bir sıra ali ədəbiyyat mükafatlarının laureatıdır. Heydər Əliyev Fondunun təşkilatçılığı ilə IV "LiFFt" Avrasiya Ədəbiyyat Festivalı məhz onun daha öncəki festivalının qalibi olması ilə əlaqədar olaraq ölkəmizdə keçirilmiş, dünyanın bir çox ölkələrinin nüfuzlu ədəbiyyat simaları Azərbaycana, eyni zamanda Sumqayıta təşrif buyurmuşdu. V.Yolçiyev eyni zamanda jurnalist kimi populyardır və "168 saat"ın qurucusu olmaqla 5 nüfuzlu beynəlxalq mükafata layiq görülüb, əməkdar jurnalistdir. Onun Qarabağ həqiqətlərini bacarıqla dünyaya yayması faktını da gəlin, unutmayaq.\nDairənin daha bir iddialısı Zeynəb Məmmədyarovadır. Beynəlxalq qrossmeysterin təbliğat-təşviqat mərhələsində hansı gedişlər edəcəyini deyə bilməsək də, bu adın şəhərdə kifayət qədər tanındığını söyləmək olar.\n"Azərbaycan Dəmir Yolları" QSC-nin Hüquq şöbəsinin müdiri, gənc namizəd Əzimağa İbrahimov da maraqlı seçki texnologiyalarından istifadə edərək mübarizəyə start verib. Azərbaycan Qarabağ Müharibəsi Əlilləri, Veteranları və Şəhid Ailələri İctimai Birliyi Sumqayıt Filialının sədri Tərlan Hacızadənin və keçmiş millət vəkili, Azərbaycan Yurddaş Partiyasının sədri Mayıs Səfərlinin də asan təslim olmayacağı ehtimal edilir.\nDaha bir qadın və daha bir yazar - Günel Eyvazlı da marafona yetərincə entuziazmla qoşulub. Marafonda Toğrul Əlixanov və Leyla Bədəlova kimi gənclər də özlərini təsdiq etməkdə iddialıdırlar.\nSeçkinin nəticələrini öncədən müəyyən qədər proqnozlaşdırmaq olar, amma bəzən sorğular, müşahidələr özünü doğrultmur. ABŞ-dakı son prezident seçkiləri bunu real olaraq isbatlamışdı.\nKabinədə seçici tək olur. Son qərar da orda verilir. Amma o vaxta qədər onun qərarını dəyişdirmək üçün namizədlərin kifayət qədər vaxtı var. Bu zamanda kimin necə istifadə etdiyini qutular açılanda biləcəyik.


Azərbaycanda “Slou Fud” fəlsəfəsinə əsaslanan menyunun təqdimatı olub (FOTO)\nTurizm 21 Avqust 2021 13:40 (UTC+04:00)\nAvqustun 20-də Şamaxının Adnalı kəndində Avropa İttifaqının maliyyə dəstəyi və Azərbaycan Turizm Bürosunun, həmçinin Beynəlxalq Slou Fud Assosiasiyasının birgə həyata keçirdiyi “Azərbaycanda Böyük Qafqaz Dağları Ərazisində İcma Əsaslı Dəyər Zəncirinin Genişləndirilməsi" (COVCHEG ) layihəsi çərçivəsində Azərbaycanda ilk dəfə “slou fud” fəlsəfəsinə əsaslanan menyunun təqdimatı keçirilib.\nDövlət Turizm Agentliyindən Trend-ə verilən məlumata görə, menyunun hazırlanmasında Slou Fud Dad Gəmisinə daxil olan yerli məhsullardan istifadə edilib. Dad Gəmisi beynəlxalq onlayn kataloq olaraq yox olmaq təhlükəsilə üzləşən yerli məhsulların qeydiyyatını aparır. Hazırda bu kataloqa Azərbaycandan 31 məhsul daxil edilib.\nTəqdimat zamanı qonaqlar unikal təamları dadmaqla yanaşı istehsalçılar və alyansa üzv olan aşpazlarla bilavasitə tanış olma imkanı da qazanıblar.\nKeyfiyyətli, təmiz və ədalətli qida prinsipinə əsaslanan menyunun tərtibatçıları “Slou Fud” Aşpazlar Alyansının üzvləri tanınmış aşpazlar Orxan Muxtarov və Əbülfəz Həbibovdur. Hazırda bioloji müxtəlifliyi qoruyan və ədalətli qida istehsalçılarını dəstəkləyən beynəlxalq aşpazlar şəbəkəsi olan Alyansa 400-dən artıq aşpaz daxildir və onların da 9-u Azərbaycandan olan nümayəndələrdir.\nQeyd edək ki, Avropa İttifaqı tərəfindən maliyyələşən "COVCHEG" (Böyük Qafqaz Dağlıq ərazilərində icma əsaslı dəyər zəncirinin genişləndirilməsi) layihəsi Beynəlxalq Slou Fud Assosiasiyası və Azərbaycan Turizm Bürosu tərəfindən həyata keçirilir. Layihənin məqsədi kənd yerlərinin balanslı inkişafına dəstək olmaq , dayanıqlı qida sisteminə töhfə vermək, yerli və regional qida zəncirlərini, həmçinin Slou Fud Səyahət proqramı modellərini təbliğ etməkdir. Layihənin pilot ərazisi Şəki-Zaqatala və Dağlıq-Şirvan iqtisadi regionuna daxil olan 5 rayonu – Şamaxı, İsmayıllı, Qəbələ, Şəki və Qaxı əhatə edir.\n“Slou fud” dadlı, təmiz və sosial ədalətlilik prinsiplərinə əsaslanan daha sağlam qidalanmanı təmin edən, milli və regional mətbəxlərin ənənələrini qoruyub saxlayan bir yanaşmadır.


“Mədəniyyət” jurnalı Xarı bülbüllü, “Zəfər” soraqlı gəldi - Aktual TV\n“Mədəniyyət” jurnalı Xarı bülbüllü, “Zəfər” soraqlı gəldi\n“Mədəniyyət/Culture” jurnalının “Zəfər” nömrəsi işıq üzü görüb.\nAKTUAL TV -nin məlumatına görə Mədəniyyət Nazirliyindən bildirilib ki, jurnal oxucuları Yeni ilin ilk həftəsində Xarı bülbül emblemi ilə salamlayır. Üz qabığı “8 noyabr – Zəfər günü, Qarabağ Azərbaycandır!” şüarı ilə süslənib, forzas isə Qələbə paradının və bütün hadisələrin kvintessensiyasını təşkil edən fotoreportajla maraqlıdır.\nKontenti “müharibə və mədəniyyət” təzadının üzərində qurulan baş redaktor sözü bu anlayışların fəlsəfəsindən, sahə cameəsinin vəzifələrindən bəhs edir.\nDavamında Zəfər Gününün mahiyyəti və Zəfər paradının ehtişamı anladılır, daha sonra taleyüklü 44 gündə həm döyüş meydanında, həm də mədəniyyət müstəvisində həyatlarını, çalışmalarını Vətən yolunda əsirgəməyən insanımızdan bəhs edilir.\nAzərbaycanın qədim mədəniyyətini mənimsəmək, mümkün olmayanda isə məhv etmək xülyası ilə yaşayan erməni faşizminin dar düşüncəsinə qarşı bütün müstəvilərdə mübarizə aparan xalqımızın mədəniyyət sahəsində çalışan sıravi fədailərindən söz açılır.\nMədəniyyət sahəsindən cəbhəyə gedib hərəsi bir dünya olan gənc şəhidlərin hekayələri oxunur – ictimaiyyətə adları yaxşı tanınan sənət adamlarının, istedadı ilə hamını təəccübləndirən gənclərimizin Şəhidlik zirvəsinə ucalan müqəddəs ruhları anılır, yaddaşlarda yaşaması üçün yazılarda əbədiləşdirilir. Şuşanın azad olunmasında iştirak edən qazilərimiz də unudulmur.\nNəşrin bu nömrəsində mədəniyyət xadimlərimiz təəssüratlarını, düşüncələrini, planlarını bölüşür, İkinci Qarabağ müharibəsinin qəhrəmanlarına ithaf olunan əsərlər ortaya çıxır, Vətən Müharibəsinin kino salnaməmizə yazılacaq işlərin konturları cızılır, artıq Şuşa səfərinə hazırlaşan Üzeyir həsrətli eksponatların yolda olan gözü dolur, Qarabağ savaşı rənglərin dili ilə danışır.\nMədəniyyət Nazirliyinin bu günlərdə hadisələrə operativ yanaşması, beynəlxalq təşkilatlara və ictimaiyyətə ünvanlanan məktubları barədə oxucuya məlumat əsnasında UNESCO-da “şəxsiyyət vəsiqəsi” alan Nar bayramı və Miniatür sənətinin qeyri-maddi mədəni irs siyahısına daxil edilməsi də təqdim olunur, Təbriz ustalarının miniatür məharətindən bəhs edən məqalə isə bu məqamda lap yerinə düşür.\nRəssamlarımızın virtual sərgilərinə də Vətən sevdalılarına bir töhfə kimi baxılır.\nJurnalın bu nömrəsinin bir neçə səhifəsi həmkar fotoqraflara ayrılıb: fotolarda yaşayacaq 44 günün xronikası hər baxışda yaddaşları təzələyəcək, həmçinin, həmkarlarımızın da fədakarlığının sübutu olacaq.\nAzərbaycan rəssamlarının Şuşa arzuları dil açır növbəti yazıda. Daha sonra Mədəniyyət Nazirliyinin hadisələrin ilk günlərindən başlayan tarixi layihələrinin –“Qarabağ – mədəniyyətimizin beşiyi”, “Xristian abidələrimizi tanıyaq” layihələri təqdim olunur.\nQeyd etmək lazımdır ki, bu nömrənin bütün elmi məqalələrində Qarabağ mövzusu, vətənpərvərlik motivləri tədqiqat predmeti olaraq ən başlıca mövzu kimi önə çıxır.\n“Mədəniyyət/Culture” jurnalının 2021-ci il üçün mövzuları isə əslində artıq Azərbaycan Respublikasının Prezidenti, Müzəffər Ali Baş Komandanın çıxışlarında müəyyən olunub, Azərbaycan Respublikasının yeni təyin edilən mədəniyyət nazirinin məruzəsində öz əskini tapıb.


Azərbaycan Tibb Universiteti | Haqqında\nAzərbaycan Tibb Universitetinin Tələbə Həmkarlar İttifaqı Komitəsi\nAzərbaycan Tibb Universitetinin Tələbə Həmkarlar İttifaqı Komitəsinin (THİK) aktiv fəaliyyəti var.\nTəşkilatın nümayəndəsi Fakültə Elmi Şurasının, Komitənin sədri isə Universitetin Böyük Elmi Şurasının tamhüquqlu üzvüdür. Azərbaycan Tibb Universitetində tələbələrlə bağlı qəbul olunan bütün qərarlarda bu qurumun rəyi nəzərə alınır.\nATU-nun Tələbə Həmkarlar İttifaqı Komitəsi universitet yarandığı gündən fəaliyyətini uğurla davam etdirir.\nTələbə Həmkarlar İttifaqı Komitəsi tələbələrin təhsil, məişət, istirahət, müalicə, əmək, idman və s. qanuni hüquqlarını müdafiə edir.\nTibb Universitetinin THİK aşağıdakı məsələlərin həllində aktiv iştirak edir:\n* universitetdə keçirilən tədbirlərdə, yığıncaq və konfranslarda yaxından iştirak edir, təkliflər verir.\n* sosial və məişət problemlərinin müsbət həll edilməsi istiqamətində tələbə fəallarının iştirakını təmin edir\n* ali təhsil müəssisənin profilinə uyğun yüksək ixtisaslı, dərin savadlı, dünyagörüşlü, vətənpərvər, təcrübəli və bacarıqlı kadrların hazırlanmasına öz töhfəsini verir;\n* tələbələr arasında tədris intizamının artmasına nəzarət edir; təhsil müəssisəsinin daxili intizam qaydalarını müzakirə və təsdiq edir;\n* tələbələr arasında kütləvi idman tədbirləri həyata keçirir, onların fiziki cəhətdən sağlam və gümrah olmaları qayğısına qalır;\n* tələbələrin asudə vaxtının səmərəli keçməsi üçün müxtəlif tədbirlər təşkil edir;\n* tələbələrin təklif və iradları rektorluğa çatdırır, onların həllinə nail olur,\n* görülən işlər və qəbul edilən tədbirlər barədə müntəzəm olaraq ittifaq üzvlərinə məlumat verir.\nTHİK tələbələrin aktiv ictimai fəaliyyətini də təmin edir.\nHazırda THİK nəzdində “FLASHMOB” komandası, “Medical conversation” danışıq klubu, “NƏ? HARADA? NƏ ZAMAN?” oyunu üzrə intellektual klub, “Vətəndaş Cəmiyyəti - DEBAT” ictimai klubu, “Esculap” şən və hazırcavablar komandası fəaliyyət göstərir. Həmçinin, ATU-nun və Azərbaycan Hava və Ekstremal İdman Növləri Federasiyasının dəstəyi ilə yaradılan “Medicus” klubu vardır.\n1999-cu ildə yaradılan ATU-nun Debat Klubu arada müəyyən fasilələrlə 15 ildir öz fəaliyyətini davam etdirir. “Hazırda klubun 427 üzvü var. Bu yaxınlarda təlimlərə başlanacaq və daxili turnir keçiriləcək. Klub fəaliyyəti dövründə 4 dəfə Respublika, bir dəfə Bakı Forumu qalibi, 3 dəfə Bakı Forumu 2-cisi olub.\nTHİK-in maraqlı layihələrindən biri “5 günlük rezident ol” layihəsidir. Bu layihə çərçivəsində seçilmiş tələbələr 5 gün ərzində ATU-nun müxtəlif klinikalarında rezident kimi çalışıblar.\nBunlardan əlavə, THİK təhsildə və ictimai işlərdə fəal olan tələbələrin mükafatlandırılması üçün müxtəlif tədbirlər təşkil edir.\nASUDƏ VAXTIN TƏŞKİLİ\nATU-da tələbələrin asudə vaxtlarının səmərəli təşkili üçün hər cür şərait yaradılıb. Universitetin nəzdində idman-sağlamlıq kompleksi, örtülü üzgüçülük hovuzu, “Nabran” sağlamlıq-istirahət düşərgəsi, Elmi-Tədqiqat Mərkəzi, İnternet mərkəzi və s. fəaliyyət göstərir.\nUniversitetin nəzdində “Çinar” qızlar rəqs ansamblı, “Şən və hazırcavablar” qrupu və s. mədəni-kütləvi birliklər fəaliyyət göstərir. Hər tədris ilinin sonunda ATU-nun buraxılışına həsr edilmiş “Məzun günü” keçirilir, məzunlar həkimlik andı içir və estafeti-həkimliyin rəmzlərindən olan ağ xalatı, kalpakı və fonendoskopu birinci kurs tələbələrinə verirlər.


31 Mart - Dünya azərbaycanlılarının soyqırım günü\nÜç gün davam edən qırğın zamanı erməni silahlıları bolşeviklərin köməyi ilə azərbaycanlıların yaşadıqları məhəllərə qəflətən basqınlar etmiş, əhalini uşaqdan böyüyədək qətlə yetirmişdir. Həmin dəhşətli günlərin şahidi olmuş Kulner familiyalı bir alman, 1925-ci ildə Bakı hadisələri barədə bunları yazmışdır: «Ermənilər müsəlman (azərbaycanlı) məhəllələrinə soxularaq hər kəsi öldürür, qılıncla parçalayır, süngü ilə dəlmə-deşik edirdilər. Qırğından bir neçə gün sonra bir çuxurdan çıxarılan 87 azərbaycanlı cəsədinin qulaqları, burunları kəsilmiş, qarınları yırtılmış, cinsiyyət orqanları doğranmışdır. Ermənilər uşaqlara...\n"www.aldara.az" heyəti sizi Novruz bayramı münasibəti ilə səmimi qəlbdən təbrik edir, əziz bayramda sizə can sağlığı və sevinc dolu günlər arzulayır.\n9 may – Faşızm üzərində qələbə günü\nXX əsrdə ikinci dünya müharibəsi illəri bəşəriyyət üçün ən ağır və dəhşətli dövr olmuşdur. Almaniyada və İtaliyada yaranmış faşizm nəinki bu ölkələrin özünü və hətda bütün bəşəriyyəti təhlükə altına aldı. Ikinci vətən müharıbəsi illərində azərbaycan xalqı həm cəbhə bölmələrində, həm də arxa cəbhədə böyük qəhrəmanlıq və igidlik nümunələri göstərmişlər. Qısa bir müddətdə respublikada 87 qırıcı təyyarə batalyonu və 1124 özünü müdafiə dəstələri təşkil olundu. 1941-1945-ci illərdə 600 mindən çox azərbaycan oğlan və qızları cəbhəyə yollanırdılar. Azərbaycan diviziyaları Qafqazdan Berlinəcən mübariz yol keçdilər. 130-a yaxın həmyerlilərimiz Sovet İttifaqı Qəhrəmanı adına layiq görüldülər, 30 nəfəri Şərəf ordeni ilə təltif olundular. 170 min azərbaycan əskər və zabitçilər SSRİ-nin müxtəlif orden və medalları ilə təltif edilmişdir. Iki dəfə Sovet İttifaqı Qəhrəmanı Həzi Aslanov, Sovet İttifaqı qəhrəmanları İsrafil Məmmədov, Ruslan ...\nMəmmədxan Aldərə haqqında\nHazırda Ermənistan ərazisi adlandırılan lakin əslən qədim Azərbaycan torpaqlarından departasiya edilmiş həmvətənlilərimiz daim vətən həsrəti ilə yaşayırlar.\nDoğma yurd-yuvalarından didərgin düşmüş bu insanlar həmin yerlərin unudulmaması və gələcək nəslə tanıdılması üçün təbliğat işləri aparırlar.\nƏslən Qərbi Azərbaycanın Əldərə kəndindən olan bu sahadə öz imkanları daxilində bir sıra tədbirlər görürür.\nSənəti fotoqraf olan Məmmədxan Əldərəli Qərbi Azərbaycanda çəkdiyi bütün şəkilləri bir yerə yiğaraq, onlardan fim hazırlayıb və bütün həmkəndlilərinə paylayıb.\nBununla da kifayətlənməyən Əldərəli Azərbaycan həqiqtlərini...


“Gələcəyin birİNCİləri” intellektual oyunu layihəsi çərçivəsində tədbirlər başa çatıb » Uluses.com.az\nTarix : 14-02-2020, 15:40 Oxunub : 45 Bölmə :gundem / sosial / bolge / ust / manset\nAzərbaycan Respublikasının Gənclər Fondunun 13- cü qrant müsabiqəsinin qalibi, gənc fəal Famil Məmmədovun “Gələcəyin birİNCİləri” intellektual oyunu layihəsi çərçivəsində növbəti intellektual oyun Masallı rayonunda təşkil olunub.\nFirəngiz Manafovanın "Kəşf et - öyrət" layihəsi çərçivəsində 04.02.2020-07.02.2020-ci il tarixində 4 gün müddətinə icra etdiyi təlim yekunlaşıb.\nMasallı rayonunda 16-29 yaş qruplarında gənclərdən ibarət 7 komanda və hər komanda üzrə 6 nəfər təmsil olunub.\nLayihənin rəhbəri Famil Məmmədov tədbiri giriş sözü ilə açaraq qeyd edib ki, layihənin həyata keçirilməsində əsas məqsəd gənclərin asudə vaxtını səmərəli keçirmək və onları intellektual oyunlara cəlb etməkdir. Layihə rəhbəri iştirakçıları yarışda fəal olmağa çağırıb.\nSonra Masallı Rayon Gənclər və İdman İdarəsinin aparıcı məsləhətçisi Mehman Zahidov çıxış edərək, dövlətin gənclər siyasəti, gənclərin hərtərəfli inkişafı üçün yaradılmış infrastruktur barədə məlumat verərək yarış iştirakçılarına uğurlar arzulayıb.\nSonra yarışın aparıcısı Zamin Ağazadə qaydalar barədə iştirakçılara məlumat verib və komandaların adlarını müəyyənləşdikdən sonra intelektual oyunun başladığını elan edib.\nİntellektual oyununun sonunda yarışın nəticələrinə əsasən, ilk 3 yeri qazanan komandaların üzvlərinə təşkilat komitəsi tərəfindən diplomlar verilib. Bununla, layihə çərçivəsində intellektual oyunlar başa çatıb.\nXatırladaq ki, layihə çərçivəsində 3 intellektual oyun Lənkəran, Astara və Lerik rayonlarında baş tutmuşdur.\n“Kəşf et – öyrət” layihəsi çərçivəsində təlim ...\n“Gələcəyin birİNCİləri” intellektual oyunu ...\nLerikdə gənclər üçün seminar ...\nQusarda “Nə? Harada? Nə zaman?” turniri təşkil ...


İŞİD 2 min militanla Kobanidə FOTO\n7 Oktyabr 2014 22:45\nİŞİD üç həftəlik sıx hücumlarının ardından Kobaniyə girdi.\nTeleqraf.com-un Türkiyə KİV-ə istinadən xəbərinə görə, hazırda İŞİd şəhərin mərkəzinə doğru irəliləyir. PKK-ya bağlı YPG üzvləri İŞİD-in irəliləyişini dayandırmağa çalışarkən, küçə döyüşlərinə səhnə olan şəhərdə qırğın yaşanir.\nOfisi İngiltərədə yerləşən Suriya İnsan Haqları Təşkilatı İŞİD-in şəhərin Miktala əl-Cədidə və Kani bölgələrində bir xəstəxananı aldığını və sənaye bölgəsinə irəlilədiyini bildirib: "İŞİD-in 2 min militanla hücuma keçib, şəhərin şərq bölgəsini nəzarət altına almağı bacarıb və şəhər mərkəzinə doğru irəliləyir".\nQırğın ehtimalı var\nAFP-ə danışan YPG səlahiyyətliləri Kobanidən vətəndaşların çıxarıldığını və şəhərin "hərbi bölgə" elan edildiyini açıqlayıblar. Gün ərzində döyüşdən qaçan 200 suriyalı Türkiyəyə gəlib. PYD səlahiyyətlisi Asiya Abdullah "Vətəndaşların olduğu bölgələr İŞİD-in nəzarətinə keçdi. Qırğın qorxusu var".